MT Il-Ġurnal Uffiċjali tal-Unjoni Ewropea L 269/47

DEĊIŻJONI TAL-KUMMISSJONI (UE) 2015/1825

tal-31 ta' Lulju 2014

dwar l-għajnuna mill-Istat mhux notifikata SA.34791 (2013/C) (ex 2012/NN) — Il-Belġju — Għajnuna għas-salvataġġ ta' Val Saint-Lambert SA

(notifikata bid-dokument C(2014) 5402)

(It-test bil-Franċiż biss huwa awtentiku)

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 108(2), l-ewwel subparagrafu,

Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a)

Wara li stiednet lill-partijiet interessati jressqu l-kummenti tagħhom skont l-Artikoli msemmija (1),

Billi:

1. PROĊEDURA

(1) Fil-11 ta' Mejju 2012, il-Belġju nnotifika minn qabel lill-Kummissjoni għajnuna għas-salvataġġ ta' Val Saint-Lambert SA (minn hawn 'il quddiem “VSL”) fil-forma ta' self issussidjat ta' EUR 1 miljun. Wara li osservat li parti mill-għajnuna għas-salvataġġ, jiġifieri EUR 400 000, kienet diġà ngħatat fit-3 ta' April 2012, il-Kummissjoni rreġistrat dan il-każ fir-reġistru tal-għajnuniet mhux innotifikati. Din l-għajnuna baqgħet ma ġietx innotifikata u sussegwentement ma kinitx soġġetta għal notifika.

(2) Fit-3 ta' Ottubru 2012, l-awtoritajiet Belġjani nnotifikaw għajnuna għar-ristrutturar favur VSL. Din kienet tikkonsisti fl-estensjoni tas-self ta' EUR 1 miljun għal għaxar snin.

(3) Permezz tal-ittra tal-1 ta' Frar 2013, il-Kummissjoni informat lill-Belġju bid-Deċiżjoni tagħha li tagħti bidu għall-proċedura prevista fl-Artikolu 108(2) tat-Trattat dwar il-Funzjonament tal-Unjoni Ewropea (minn hawn 'il quddiem “TFUE”) fir-rigward ta' dawn iż-żewġ għajnuniet u miżuri oħrajn li ttieħdu favur VSL.

(4) Id-Deċiżjoni tal-Kummissjoni li tiftaħ il-proċedura ġiet ippubblikata f'Il-Ġurnal Uffiċjali tal-Unjoni Ewropea (2) (minn hawn 'il quddiem “id-Deċiżjoni tal-Ftuħ”). Il-Kummissjoni stiednet lill-partijiet interessati biex iressqu l-kummenti tagħhom dwar l-għajnuna u l-miżuri inkwistjoni.

(5) Il-Kummissjoni ma rċeviet l-ebda kumment dwar dan min-naħa ta' partijiet terzi.

(6) Il-Belġju indirizza l-kummenti tiegħu dwar id-Deċiżjoni tal-Ftuħ fil-21 ta' Marzu 2013.

(7) Permezz tal-ittra tal-14 ta' Novembru 2013, l-awtoritajiet Belġjani informaw lill-Kummissjoni li huma xtaqu jirtiraw in-notifika dwar l-għajnuna għar-ristrutturar. Minħabba f'hekk, din il-miżura ma ġietx analizzata fil-kuntest ta' din id-Deċiżjoni.

(8) Permezz tal-ittri tas-17 ta' Ottubru u l-14 ta' Novembru 2013 u l-ittra elettronika tal-10 ta' Diċembru 2013, il-Kummissjoni talbet lill-awtoritajiet Belġjani biex jipprovdu aktar informazzjoni. L-awtoritajiet Belġjani wieġbu bl-ittra tat-12 ta' Diċembru 2013 u bl-ittra elettronika tal-11 ta' Diċembru 2013. Huma talbu aktar żmien sabiex iwieġbu għat-talba ta' informazzjoni tal-14 ta' Novembru 2013. Dan iż-żmien ingħatalhom permezz tal-ittra tad-19 ta' Diċembru 2013. Fl-aħħar, it-tweġiba tal-awtoritajiet Belġjani waslet fis-6 ta' Jannar 2014. Il-Kummissjoni għamlet talba oħra għal aktar informazzjoni fis-7 ta' Frar 2014. L-awtoritajiet Belġjani u l-avukat ta' Société Wallonne de Gestion et de Participations (minn hawn 'il quddiem “SOGEPA”) wieġbu rispettivament fil-25 u fis-27 ta' Frar 2014. Talba oħra għal aktar informazzjoni ġiet indirizzata lill-awtoritajiet Belġjani fil-11 ta' April 2014. Permezz tal-ittra tat-30 ta' April 2014, il-Kummissjoni estendiet iż-żmien mogħti lill-awtoritajiet Belġjani sat-23 ta' Mejju 2014. Il-Kummissjoni effettivament irċeviet it-tweġiba tagħhom f'din id-data.

(9) Permezz tal-ittra tat-18 ta' Ġunju 2014, l-awtoritajiet Belġjani awtorizzaw lill-Kummissjoni biex tadotta u tinnotifika din id-Deċiżjoni bil-lingwa Franċiża biss.

2. DESKRIZZJONI TAL-MIŻURI U TAL-GĦAJNUNIET

2.1. Il-benefiċjarju

(10) VSL tipproduċi oġġetti tal-kristall ta' kwalità għolja jew ta' lussu. Hija bbażata f'Seraing f'Walloon, tħaddem 52 persuna u għandha fatturat annwali ta' madwar EUR 2 miljun. Il-prodotti tagħha għandhom reputazzjoni tajba iżda l-istorja tagħha hija mżewqa b'diversi fallimenti. B'mod partikolari, fl-2002 l-SA Cristallerie du Val Saint-Lambert falliet u l-attivitajiet tagħha waqgħu f'idejn SA La cristallerie du Val Saint-Lambert (minn hawn 'il quddiem “CVSL”) li ġiet imwaqqfa fid-19 ta' Diċembru 2002. Wara, il-Qorti tal-Kummerċ ta' Liège ħabbret il-falliment tas-CVSL bis-sentenza tal-11 ta' Awwissu 2008. L-attività waqgħet f'idejn żewġ azzjonisti privati: Châteaux Finances Corporation (minn hawn 'il quddiem “CFC”), kumpanija azzjonarja proprjetarja ta' diversi kumpaniji tal-proprjetà immobbli jew relatati mal-inbid u l-gastronomija u s-Société de Promotion d'Espaces Commerciaux et Industriels (minn hawn 'il quddiem “SPECI”), intrapriża ta' ġestjoni u ta' żvilupp tal-assi tal-proprjetà immobbli.

(11) Għall-bidu, CFC u SPECI kellhom rispettivament 70 % u 30 % ta' VSL. F'Marzu 2011, CFC u r-Reġjun ta' Walloon għamlu żieda fil-kapital li ma kinitx tinvolvi lil SPECI. Illum 76 % ta' VSL hija proprjetà ta' CFC, 17 % proprjetà tar-Reġjun ta' Walloon u 7 % proprjetà ta' SPECI.

(12) Mill-14 ta' Ottubru 2013, VSL tinsab mill-ġdid fi proċedura ta' falliment.

(13) VSL tgawdi mill-użu ta' liċenzja esklussiva għall-użu tal-marki kummerċjali, disinni u tpinġijiet VSL. Din il-liċenzja ilha li ngħatatilha sa minn Jannar 2009, mir-Reġjun ta' Walloon, il-proprjetarja attwali tal-marki kummerċjali. Qabel, sa Ottubru 2005, il-marki kummerċjali VSL kienu proprjetà ta' Compagnie financière du Val (minn hawn 'il quddiem “CFV”), suċċessur ta' Société de Gestion des marques du Val Saint-Lambert, 100 % proprjetà ta' SOGEPA (li min-naħa tagħha hija 100 % proprjetà tar-Reġjun ta' Walloon).

(14) Permezz tal-ftehim ta' ċessjoni tal-5 ta' Ottubru 2005, CFV biegħet il-marki kummerċjali tagħha lil SA Interagora, il-kumpanija prinċipali ta' CVSL, għal EUR [500 000-800 000] (*). Fil-11 ta' Awwissu 2008, SA Interagora, li saret SA Val Saint-Lambert International (minn hawn 'il quddiem “VSLI”), falliet u kien għad fadlilha tagħti bilanċ ta' EUR 280 000 lil CFV. Ir-reġjun ta' Walloon sussegwentement uża d-dritt preventiv tiegħu u sar proprjetarju tal-marki kummerċjali għal EUR [700 000-1 000 000] fl-2008.

2.2. Deskrizzjoni tal-miżuri u tal-għajnuniet

2.2.1. Miżura 1: l-għajnuna għas-salvataġġ ta' EUR 1 miljun tat-3 ta' April 2012

(15) L-għajnuna għas-salvataġġ favur VSL tikkonsisti f'self issussidjat ta' EUR 1 miljun, mogħti fit-3 ta' April 2012 mir-Reġjun ta' Walloon, irrappreżentat minn SOGEPA (SOGEPA taġixxi f'isem ir-reġjun f'kull miżura li fiha trid tintervjeni SOGEPA), għal sitt xhur b'rata ta' 3,07 % (rata bażi ta' 2,07 + 100 punt). Ir-rata sussegwentement ġiet miżjuda b'marġni ta' 100 punt bażi bħala kumpens tal-ispejjeż lil SOGEPA, u għalhekk għal 4,07 %. Parti mis-self ta' EUR 1 miljun, jiġifieri EUR 400 000 ingħatat fl-istess jum li fih ġie konkluż il-ftehim ta' kreditu tat-3 ta' April 2012 mingħajr ma kienet ġiet innotifikata minn qabel lill-Kummissjoni skont l-Artikolu 108(3) tat-TFUE. Il-bilanċ tas-self, jiġifieri EUR 600 000, ingħata f'data oħra li ma ġietx mgħarrfa lill-Kummissjoni. Madankollu, il-Kummissjoni tqis li s-self sħiħ, jiġifieri EUR 1 miljun, ingħata kollu peress li dan kien inkluż fil-preżentazzjoni tat-talba indirizzata lill-Qorti tal-Kummerċ ta' Liège fil-kuntest tal-falliment ta' VSL imħabbar mill-istess qorti fl-14 ta' Ottubru 2013.

2.2.2. Miżura 2: l-għajnuna għar-ristrutturar

(16) Fit-3 ta' Ottubru 2012, l-awtoritajiet Belġjani nnotifikaw għajnuna għar-ristrutturar. Din kienet tikkonsisti fl-estensjoni tas-self ta' EUR 1 miljun (jiġifieri tal-Miżura 1) għal għaxar snin. Madankollu, permezz tal-ittra tal-14 ta' Novembru 2013, l-awtoritajiet Belġjani infurmaw lill-Kummissjoni li kienu sejrin jirtiraw in-notifika dwar l-għajnuna għar-ristrutturar. L-awtoritajiet Belġjani kkonfermaw permezz tal-ittra tat-12 ta' Diċembru 2013 li din l-għajnuna ma ġietx implimentata. Għaldaqstant din l-għajnuna mhijiex analizzata f'din id-Deċiżjoni.

2.2.3. Miżuri 3 sa 8

(17) Qabel l-għajnuna għas-salvataġġ imsemmija hawn fuq (miżura 1), ir-Reġjun ta' Walloon rrappreżentat minn SOGEPA u korpi pubbliċi oħrajn li jappartjenu lir-Reġjun u li jaġixxu f'ismu bħal CFV, intervjena sitt darbiet favur VSL bejn l-2008 u l-2011, fil-forom li ġejjin: garanzija ta' EUR 150 000 (miżura 3), l-użu u ċ-ċessjoni tal-marki kummerċjali Val Saint-Lambert (miżura 4), self ta' EUR 1,5 miljun (miżura 5), żieda ta' EUR 1,5 miljun f'kapital (miżura 6), għajnuniet ta' ammont limitat (miżura 7) u l-finanzjament tax-xogħlijiet ta' dekontaminazzjoni bħala parti mill-proġett Cristal Park (miżura 8).

Miżura 3: Il-garanzija ta' EUR 150 000 ta' Settembru 2008

(18) CVSL li kienet taħdem il-kristall qabel VSL ġiet iddikjarata falluta fil-11 ta' Awwissu 2008 mill-Qorti tal-Kummerċ ta' Liège. Bl-għan li jassigura l-kontinwità tal-attività minkejja s-sitwazzjoni ta' falliment sabiex isib xerrej, ir-Reġjun ta' Walloon inkariga lil SOGEPA permezz tad-Deċiżjoni tat-28 ta' Awwissu 2008, toħroġ garanzija ta' EUR 150 000 fuq self ING ta' EUR 300 000 lill-kuratur tal-falliment ta' CVSL. Din il-garanzija ngħatat fl-24 ta' Settembru 2008 lill-kuratur ta' CVSL, mingħajr kumpens.

Miżura 4: Iċ-ċessjoni u l-użu tal-marki kummerċjali Val Saint-Lambert f'Jannar 2009

(19) Kif indikat, CFV kienet is-sid, sa Ottubru 2005, tal-marki kummerċjali ta' VSL.

(20) Permezz tal-ftehim ta' ċessjoni tal-5 ta' Ottubru 2005, CFV biegħet il-marki kummerċjali tagħha lil SA Interagora għal EUR [500 000-800 000]. Is-saldu tal-ħlas ta' EUR 700 000 kellu jsir f'porzjon ta' EUR [100 000-500 000] u għaxar annwalitajiet ta' EUR [10 000-50 000]. L-Artikolu 7 ta' dan il-ftehim kien jagħti lir-Reġjun ta' Walloon dritt preventiv f'każ li, qabel il-5 ta' Ottubru 2010, SA Interagora jew il-kredituri tagħha jikkunsidraw li jbiegħu l-marki kummerċjali, id-disinni u l-mudelli taċ-ċessjoni.

(21) Fil-11 ta' Awwissu 2008, SA Interagora, li saret VSLI, falliet u kien għad fadal bilanċ ta' EUR 280 000 x'jitħallas lil CFV.

(22) Fl-1 ta' Ottubru 2008, il-kuratur ta' CVSL iffirma protokoll ta' ftehim ma' CFC u SPECI (xerrejja tal-attivitajiet ta' CVSL), li kien jinkludi wkoll ir-riakkwist tal-marki kummerċjali Val Saint-Lambert mingħand VSLI għall-prezz ta' EUR [700 000-1 000 000]. Ir-Reġjun ta' Walloon imbagħad uża d-dritt preventiv tiegħu (l-Artikolu 7 tal-ftehim tal-5 ta' Ottubru 2005) għall-istess prezz u avża b'dan lill-kuratur fis-7 ta' Novembru 2008. Dan imbagħad stipula l-kundizzjonijiet li ġejjin fil-ftehim tad-29 ta' Jannar 2009 konkluż bejn CFV u VSL: — huwa jagħti liċenzja esklussiva, dinjija u mingħajr restrizzjoni għall-użu minn VSL tad-drittijiet intellettwali marbuta esklussivament mal-marki kummerċjali, il-logos u l-ittri “Val Saint-Lambert” li tagħhom ir-Reġjun ta' Walloon jibqa' proprjetarju. Din il-liċenzja tingħata għal remunerazzjoni ekwivalenti għal 1,5 % tal-qligħ qabel l-imgħax, it-taxxa, id-deprezzament u l-amortizzament (Earnings Before Interest, Taxes, Depreciation and Amortization — EBITDA) fuq l-ewwel ħames snin finanzjarji u 5 % mis-sitt sena finanzjarja 'l quddiem. L-għoti tal-liċenzja jieqaf f'każ ta' falliment, likwidazzjoni jew ftehim ta' VSL jew f'każ ta' terminazzjoni tal-ftehim minħabba VSL. — huwa jagħti lil VSL opzjoni ta' xiri fuq id-drittijiet intellettwali. VSL tkun tista' teżerċita l-opzjoni mir-raba' sena wara l-iffirmar tal-ftehim u sal-aħħar jum tal-ħames sena għall-prezz ta' EUR [700 000-1 000 000] (prezz propost mix-xerrejja taħt il-protokoll ta' riakkwist tal-1 ta' Ottubru). VSL tkun tista' wkoll teżerċita din l-opzjoni għall-istess prezz ta' EUR 800 000 indiċjat fuq l-indiċi Belġjan tal-prezzijiet għall-konsumatur bejn is-sitt u l-għaxar sena. Mill-11-il sena, ir-Reġjun ta' Walloon ikun jista' jitlob lil VSL tixtri mill-ġdid id-drittijiet intellettwali għall-istess prezz ta' EUR [700 000-1 000 000] indiċjat. — F'każ li tiġi eżerċitata l-opzjoni tax-xiri, VSL ikollha tħallas il-bqija tas-somom kollha dovuti lil CFV (u msemmija fil-premessa 21).

(23) Fil-kummenti tagħhom, l-awtoritajiet Belġjani informaw lill-Kummissjoni li, wara l-proċedura ta' riorganizzazzjoni ġudizzjarja (3) mibdija fit-28 ta' Frar 2012, il-bilanċ li kien għad fadal jitħallas ma kienx baqa' ta' EUR 280 000 iżda sar EUR 61 250, wara t-tnaqqis ta' EUR 43 750 deċiż taħt il-proċedura ta' riorganizzazzjoni ġudizzjarja u wara r-rimborż ta' EUR 105 000 li sar qabel l-implimentazzjoni ta' din il-proċedura.

Miżura 5: Is-self ta' EUR 1,5 miljun f'Awwissu 2009

(24) Fil-31 ta' Awwissu 2009, ir-Reġjun ta' Walloon, irrappreżentat minn SOGEPA, ta self ta' EUR 1,5 miljun lil VSL bir-rata ta' 4,7 % għal seba' snin sabiex l-impriża tkun tista' tixtri fran ġodda. Dan is-self kien garantit minn ipoteka tal-ewwel grad fuq il-bini ta' VSL li, skont l-awtoritajiet Belġjani allegatament kellu valur ogħla mis-self.

Miżura 6: Iż-żieda ta' EUR 1,5 miljun f'kapital f'Marzu 2011

(25) Fis-17 ta' Marzu 2011, ir-Reġjun ta' Walloon iddeċieda dwar injezzjoni ta' kapital ta' EUR 1,5 miljun lil VSL, bl-għan li jippermetti l-akkwist ta' forn ġdid. Bejn il-25 ta' Mejju 2009 u d-29 ta' Marzu 2011, CFC (azzjonista maġġoritarja ta' VSL) ipprovdiet lill- kumpanija msemmija self totali ta' EUR 5,2 miljun.

Miżura 7: Għajnuniet preċedenti ta' ammont limitat

(26) Bejn Frar 2010 u Novembru 2012, VSL irċeviet EUR 197 503 permezz ta' diversi għajnuniet ta' ammont limitat. Fil-25 ta' Marzu 2011, SOGEPA tat għajnuna għal Interim Manager ta' EUR 97 785. Madankollu, fil-25 ta' Settembru 2012, SOGEPA talbet ir-rimborż ta' din l-għajnuna flimkien mal-imgħax, meta din indunat li l-limitu ta' EUR 200 000 previst mir-Regolament (KE) Nru 1998/2006 (4) kien inqabeż.

Miżura 8: Id-dekontaminazzjoni tal-bini ta' VSL bħala parti mill-proġett Cristal Park u t-tqegħid għad-dispożizzjoni bla ħlas ta' ċertu bini minn SPAQUE lil VSL

(27) Il-proġett Cristal Park kien jipprevedi d-dekontaminazzjoni tal-bini ta' VSL permezz ta' fondi pubbliċi.

(28) Permezz tal-ittra tal-20 ta' Awwissu 2012, Spaque (kumpanija pubblika ta' għajnuna għall-kwalità tal-ambjent) bagħtet offerta kondizzjonali ta' akkwist tal-bini ta' VSL għal EUR 2 040 000, minbarra l-ispejjeż ta' dekontaminazzjoni li kienu għadhom iridu jiġu vvalutati. Il-prezz ta' EUR 2 040 000 kien iffissat minn espert indipendenti Cushman & Wakefield fid-29 ta' Marzu 2012, li kien speċifika li huwa stess ma kienx f'qagħda li jivvaluta l-ispiża ta' riabilitazzjoni. Permezz tal-ittra tal-5 ta' Settembru 2012, VSL għarrfet lil Spaque dwar l-ammont tal-ispiża ta' dekontaminazzjoni stabbilit għal EUR 219 470 mill-kumpanija GEOLYS f'Awwissu 2012. F'din l-istess ittra, VSL informat ukoll lil Spaque dwar il-qbil tagħha li tbiegħ il-bini għall-prezz ta' EUR 2 040 000 nieqes EUR 220 000. Fit-13 ta' Diċembru 2012, il-bini inkwistjoni nbiegħ lil Spaque għall-prezz ta' EUR 2 040 000 nieqes l-ispejjeż ta' dekontaminazzjoni stmati għal EUR 220 000 EUR, jiġifieri EUR 1 820 000. Sadanittant, nota tal-1 ta' Diċembru 2011, mibgħuta mill-awtoritajiet Belġjani, madankollu kienet ikkalkulat li l-ispejjeż ta' dekontaminazzjoni jammontaw għal diversi miljuni ta' Euro.

(29) Qabel dan il-bejgħ tat-13 ta' Diċembru 2012, waqt il-laqgħa tal-kunsill komunali tal-10 ta' Settembru 2012, il-kunsill komunali tal-belt ta' Seraing approva żewġ abbozzi ta' ftehim ta' opzjonijiet, l-ewwel wieħed bejn Spaque u l-belt ta' Seraing u t-tieni wieħed bejn il-belt ta' Seraing u SPECI. Dawn l-abbozzi jiddeskrivu l-kundizzjonijiet tat-trasferiment futur tal-bini mibjugħ lil Spaque ladarba jkun dekontaminat, bejn dawn it-tliet entitajiet.

(30) Sal-lum, sar biss il-bejgħ tat-13 ta' Diċembru 2012. L-operazzjonijiet previsti mill-abbozzi ta' ftehim approvati mill-kunsill komunali ta' Seraing u msemmija fil-premessi preċedenti 28 u 29 ma ġewx implimentati. Ix-xogħol ta' dekontaminazzjoni ma nbediex.

(31) Barra minn hekk, fil-11 ta' Diċembru 2012 ġie ffirmat ftehim ta' tqegħid għad-dispożizzjoni prekarja ta' parti mis-sit tal-fabbriki tal-kristall ta' Val Saint-Lambert bejn Spaque u VSL. B'dan il-ftehim, Spaque tqiegħed għad-disponibbiltà ta' VSL għal żmien determinat u bla ħlas, ċertu numru ta' binjiet li tagħhom hija saret proprjetarja (ara l-premessa 27). Bi tpattija, VSL tintrabat li tikkollabora ma' Spaque sabiex tibgħat l-informazzjoni kollha utli u meħtieġa għax-xogħol ta' rinnovazzjoni u ta' rijabilitazzjoni li għandu jsir fuq il-post.

2.3. Ir-raġunijiet li wasslu għall-ftuħ tal-proċedura ta' investigazzjoni formali

(32) Il-Kummissjoni kkunsidrat li l-miżuri kollha investigati kienu jikkostitwixxu għajnuna mill-Istat fit-tifsira tal-Artikolu 107(1) tat-TFUE. Fil-każ tal-miżuri 1 (għajnuna għas-salvataġġ), 3 (garanzija mingħajr kumpens) u 4 (użu u bejgħ tal-marki kummerċjali), il-Kummissjoni kellha dubji dwar il-konformità ta' dawn il-miżuri mal-prinċipju tal-investitur privat f'ekonomija tas-suq. Fir-rigward tal-miżura 5 (is-self ta' EUR 1,5 miljun), il-Kummissjoni kellha dubji dwar jekk ir-rata tas-self kinitx eżenti minn għajnuna. Il-Kummissjoni kellha dubji wkoll dwar in-natura pari passu tal-miżura 6 (żieda tal-kapital) u dwar il-konformità tagħha mal-prinċipju tal-investitur privat f'ekonomija tas-suq. Rigward il-miżura 7 li tiġbor fiha l-miżuri ta' ammont limitat, il-Kummissjoni ma kinitx ċerta jekk kull waħda minnhom tirrispettax il-kundizzjonijiet stabbiliti fir-Regolament imsemmi qabel (5). Fl-aħħar nett, f'dak li jirrigwarda l-miżura 8 (bejgħ tal-bini u disponibbiltà bla ħlas ta' ċertu bini), il-Kummissjoni kellha dubji dwar jekk il-prezz tal-bejgħ tal-artijiet mibjugħa lil Spaque minn VSL kienx eżenti minn għajnuna minħabba l-inċertezza relatata mal-valutazzjoni tal-ispejjeż ta' dekontaminazzjoni. Il-Kummissjoni kellha dubji wkoll dwar il-preżenza ta' għajnuna fl-operazzjoni ta' Spaque li tagħmel disponibbli bla ħlas xi bini għal VSL. Rigward il-miżura 3, il-Kummissjoni kellha dubji wkoll dwar jekk kienx hemm kontinwità ekonomika bejn CVSL u VSL. Fl-aħħar nett, il-Kummissjoni kellha dubji fuq il-kompatibbiltà ta' dawn il-miżuri kollha mas-suq intern u b'mod aktar speċifiku mal-Linji Gwida Komunitarji dwar l-għajnuna mill-Istat għas-salvataġġ u għar-ristrutturar ta' impriżi f'diffikultà (6) (minn hawn 'il quddiem “il-Linji Gwida dwar is-salvataġġ u r-ristrutturar”) (il-miżuri 1, 2 u 3).

3. IL-KUMMENTI TAL-BELĠJU DWAR ID-DEĊIŻJONI TAL-FTUĦ

3.1. Dwar il-klassifikazzjoni ta' VSL bħala impriża f'diffikultà

(33) L-awtoritajiet Belġjani ma jikkontestawx il-kwalità ta' VSL bħala impriża f'diffikultà mit-8 ta' Frar 2012, data tal-preżentazzjoni tat-talba għar-riorganizzazzjoni ġudizzjarja (li, kif ser naraw, hija importanti għall-analiżi ta' ħafna mill-miżuri inkwistjoni). Madankollu, huma jqisu li qabel, VSL ma setgħetx tkun ikklassifikata bħala impriża f'diffikultà peress li, skont huma, VSL kienet impriża ġdida u kienet tgawdi mill-appoġġ inkondizzjonat tal-azzjonista maġġoritarja tagħha, jiġifieri CFC, skont il-paragrafi 10 u 11 tal-Linji Gwida dwar is-salvataġġ u r-ristrutturar u tal-prattika deċiżjonali tal-Kummissjoni (7).

3.2. L-għajnuna għas-salvataġġ (miżura 1)

(34) Fid-deċiżjoni tal-ftuħ, il-Kummissjoni kkunsidrat li dan is-self, mogħti mingħajr ebda kollateral lil impriża f'diffikultà, seta' jkun għajnuna peress li VSL ma setgħetx tikseb dan is-self f'kundizzjonijiet bħal dawn mingħand bank privat.

(35) Fil-kummenti tagħhom, l-awtoritajiet Belġjani ma jikkontestawx li s-self issussidjat ta' EUR 1 miljun, mogħti fit-3 ta' April 2012 mir-Reġjun ta' Walloon jikkostitwixxi għajnuna. Madankollu, huma jqisu li din il-miżura tikkostitwixxi għajnuna għas-salvataġġ skont il-paragrafu 13 tal-Linji Gwida dwar is-salvataġġ u r-ristrutturar peress li d-diffikultajiet ta' VSL huma speċifiċi għaliha u mhumiex ir-riżultat ta' allokazzjoni arbitrarja tal-ispejjeż fi ħdan il-grupp u huma serji wisq biex ikunu solvuti mill-grupp innifsu. Huma jispjegaw fil-fatt li CFC, minħabba d-diversità tal-attivitajiet u l-investimenti tagħha, ma setgħetx tagħti lil VSL ir-riżorsi kollha tagħha. Il-likwidità ta' CFC kienet naqset b'mod konsiderevoli mill-għeluq tas-sena finanzjarja 2011 u ma kinitx tammonta għal aktar minn EUR 130 000 fid-19 ta' Ottubru 2012. L-awtoritajiet Belġjani jfakkru wkoll li minħabba l-frekwenza li biha CFC tat fondi lil VSL (EUR 9,5 miljun minn meta twaqqfet VSL) u l-persistenza tar-riżultati finanzjarji diżappuntanti ta' VSL, CFC ma setgħetx tkompli ssolvi d-diffikultajiet ta' VSL permezz tar-riżorsi tal-grupp.

(36) Barra minn hekk, rigward il-prinċipju tal-“ewwel u l-aħħar darba” li bih il-miżura 1 hija inkompatibbli mal-paragrafu 72 et seq. tal-Linji Gwida dwar is-salvataġġ u r-ristrutturar peress li l-miżuri 3, 5, 6 u 7 huma għajnuniet għas-salvataġġ jew għar-ristrutturar, l-awtoritajiet Belġjani jikkunsidraw għall-kuntrarju li: — il-miżura 3 (il-garanzija ta' EUR 150 000) ingħatat lill-kuratur ta' CVSL f'Settembru 2008 u mhux lil VSL. L-awtoritajiet Belġjani jikkunsidraw ukoll li ma kienx hemm kontinwità ekonomika bejn VSL u CVSL. — il-miżura 5 (self ta' EUR 1,5 miljun) ma fiha l-ebda element ta' għajnuna jekk wieħed jikkunsidra r-rata tal-imgħax applikata u l-kwalità tal-kollateral. — il-miżura 6 (żieda ta' EUR 1,5 miljun f'kapital) ma fiha l-ebda element ta' għajnuna peress li saret fl-istess waqt ta' injezzjoni ta' kapital ta' EUR 5,2 miljun minn CFC fil-forma ta' konverżjoni tad-dejn. — l-għajnuniet ta' ammont limitat ma ngħatawx lil impriża f'diffikultà u ma għandhomx jittieħdu inkonsiderazzjoni fl-analiżi tal-prinċipju tal-“ewwel u l-aħħar darba”. Barra minn hekk, huma sinifikament aktar baxxi mill-iżborżi mogħtija mill-2009 'il quddiem minn CFC.

3.3. L-għajnuna għar-ristrutturar (miżura 2)

(37) Wara l-irtirar tan-notifika ta' din il-miżura u minħabba li ma ġietx implimentata mill-awtoritajiet Belġjani, din il-miżura mhijiex diskussa f'din id-Deċiżjoni u, għaldaqstant, il-kummenti tal-awtoritajiet Belġjani f'dan ir-rigward huma irrilevanti.

3.4. Il-garanzija ta' EUR 150 000 (miżura 3)

(38) Fid-deċiżjoni tal-ftuħ, il-Kummissjoni enfasizzat li l-garanzija ta' EUR 150 000 ingħatat mingħajr kumpens lil impriża f'diffikultà, billi dak iż-żmien CVSL kienet qiegħda tfalli. Minħabba dan, jidher li qiegħda tagħti vantaġġ lil CVSL peress li l-ebda operatur privat ma kien ser jagħti din il-garanzija mingħajr kumpens.

(39) L-awtoritajiet Belġjani ma kkummentawx dwar jekk din il-miżura għandhiex tiġi kklassifikata bħala għajnuna jew le.

(40) Barra minn hekk, huma speċifikaw li l-garanzija ngħatat lill-kuratur u mhux lil CVSL falluta. Huma jsostnu madankollu li ma kien hemm l-ebda kontinwità ekonomika bejn CVSL u VSL. Huma jqisu li wrew biżżejjed il-waqfien tal-kontinwità ekonomika bejn CVSL u VSL. Huma jinsistu fuq il-fatt li billi l-ambitu tal-assi trasferiti lil VSL huwa usa' minn dak li għandha CVSL u kompletament separat, kwalunkwe kontinwità għandha tkun eskluża.

(41) L-awtoritajiet Belġjani jfakkru wkoll li l-azzjonisti l-ġodda ta' VSL dejjem xtaqu jgħaqqdu l-irkupru ta' CVSL ma' proġett immobiljari u turistiku kbir, il-Cristal Park. Għaldaqstant, il-loġika ekonomika tal-irkupru hija, fil-fehma tagħhom, waqfa ċara mill-operat tal-fabbrika tal-kristall minn CVSL, li kien jiddependi biss fuq il-produzzjoni tal-kristall.

3.5. L-użu u l-bejgħ tal-marki kummerċjali Val Saint-Lambert (miżura 4)

(42) Fid-deċiżjoni tal-ftuħ, il-Kummissjoni nnutat li l-mekkaniżmu ta' kumpens tal-konċessjoni mogħtija lil VSL, ibbażat fuq l-EBITDA futur ta' VSL deher li kien jagħti vantaġġ ekonomiku. Fil-fatt, ir-Reġjun ta' Walloon biegħ b'konċessjoni assi ta' valur mingħajr ebda garanzija ta' kumpens, billi l-EBITDA ta' VSL setgħu jkunu negattivi bħal fis-snin preċedenti, u mingħajr ma jistenna qligħ fl-aħħar tal-konċessjoni għajr adattament għall-inflazzjoni (indiċi), li barra minn hekk kellu jseħħ biss mis-sitt sena 'l quddiem. Operatur privat aktarx li kien imur għal kumpens li jinkludi mill-inqas bażi fissa u ċerta. Barra minn hekk, id-deċiżjoni tal-ftuħ kienet tipprevedi wkoll il-possibbiltà tal-preżenza ta' għajnuna fil-kundizzjonijiet marbuta maċ-ċessjoni tal-marka kummerċjali.

(43) L-awtoritajiet Belġjani jikkunsidraw li l-fatt li wieħed jirreferi, kif tagħmel il-Kummissjoni, għar-riżultati ħżiena tal-predeċessuri ta' VSL sabiex jikkritika l-kalkolu tal-kumpens riċevut minn Walloon bi tpattija għall-għoti tal-liċenzja tal-marki kummerċjali, huwa infondat.

(44) Għall-kuntrarju, huma jikkunsidraw li l-kalkolu tal-kumpens għall-użu tal-marki kummerċjali fuq il-bażi tal-EBITDA mhuwiex għażla nieqsa minn loġika kummerċjali. Din l-għażla hija ġġustifikata fil-fehma tagħhom peress li l-EBITDA huma wieħed mill-indiċijiet tal-kontabilità li jippermettu lill-awtoritajiet ta' Walloon ikejlu s-suċċess kummerċjali marbut mal-bejgħ tal-prodotti li tagħhom għandhom il-marki kummerċjali.

(45) L-awtoritajiet Belġjani ma kkummentawx dwar il-kundizzjonijiet tal-bejgħ futur tal-marki kummerċjali lil VSL.

3.6. Is-self ta' EUR 1,5 miljun (miżura 5)

(46) Fid-deċiżjoni tal-ftuħ, il-Kummissjoni esprimiet id-dubji tagħha dwar il-kwalità tal-kollateral. Fil-fatt, irriżulta mid-dokumenti mressqa lill-Kummissjoni li mill-inqas parti mill-ipoteka kienet tirrigwarda bini ta' VSL li kellu jkun riabilitat. Madankollu l-valur reali ta' din l-art ma kienx magħruf u jista' jkun li kien negattiv. Kien jidher għalhekk li r-rata tas-self iffissata għal 4,7 % kienet baxxa wisq. Fil-fatt, skont il-kwalità tal-kollateral, għandha tiżdied rata bażi ta' 1,778 % bejn 400 u 1 000 punt bażi.

(47) L-awtoritajiet Belġjani jikkunsidraw li l-valur tal-kollateral kien eċċellenti minħabba li kien jikkonċerna s-self sħiħ. Il-valutazzjoni tagħhom kienet ibbażata fuq il-valutazzjoni esperta tad-ditta Marengo li saret f'Jannar u Frar 2009.

3.7. Iż-żieda ta' EUR 1,5 miljun f'kapital (miżura 6)

(48) Fid-deċiżjoni tal-ftuħ, il-Kummissjoni nnotat li ż-żieda f'kapital ma ġietx deċiża skont pjan tan-negozju iżda abbażi ta' sempliċi projezzjoni finanzjarja. Din ma tagħti l-ebda spjegazzjoni dwar il-mod kif l-impriża kien beħsiebha tirkupra u lanqas dwar il-kumpens li kien beħsiebha tiggarantixxi lill-fornitur tal-kapital, jiġifieri r-Reġjun ta' Walloon. Barra minn hekk, ma jidhirx li r-Reġjun ta' Walloon u CFC kienu jinsabu fl-istess sitwazzjoni u li kellhom l-istess riskji. Il-Reġjun ta' Walloon ma kienx azzjonist ta' VSL qabel din il-miżura u ma kellu l-ebda interess ekonomiku fiha. Għall-kuntrarju, CFC kienet azzjonista ta' VSL u kellha interess li tara l-impriża tirkupra jew, għall-inqas, li tillimta t-telf tagħha.

(49) L-awtoritajiet Belġjani jikkunsidraw li VSL ma kinitx f'diffikultà meta ngħatat din il-miżura peress li l-azzjonist maġġoritarju kellu fiduċja sħiħa fis-sussidjarja tiegħu u kien jagħtiha l-appoġġ finanzjarju tiegħu.

(50) Huma jikkritikaw lill-Kummissjoni talli tistrieħ fuq il-profittabbiltà ex post ta' investiment sabiex tivvaluta jekk hemmx għajnuna mill-Istat jew le, minħabba li din il-prattika hija kuntrarja għall-ġurisprudenza Ewropea.

(51) Huma jsostnu li l-injezzjoni ta' kapital kienet iżgħar u konkomitanti għal dik magħmula mill-azzjonisti ta' CFC. Barra minn hekk, anki jekk ir-Reġjun ta' Walloon ma kienx azzjonist ta' VSL, dan kellu vantaġġ ekonomiku rigward iż-żieda fil-kapital peress li, skont huma, dan kellu interess jappoġġja l-attività għall-fini tal-irkupru u tar-rimborż sussegwenti tas-self.

3.8. L-għajnuniet de minimis (miżura 7)

(52) Fid-deċiżjoni tal-ftuħ, il-Kummissjoni kkunsidrat li VSL dehret li kienet ilha f'diffikultà mill-2009 sal-lum u għaldaqstant ma setgħetx tgawdi minn dan it-tip ta' għajnuna.

(53) Skont l-awtoritajiet Belġjani, VSL ma għandhiex tkun ikklassifikata bħala impriża f'diffikultà peress li lanqas ilu tliet snin minn meta reġgħet inħolqot u bdiet tgawdi mill-fiduċja tal-azzjonist maġġoritarju tagħha sal-proċedura ta' riorganizzazzjoni ġudizzjarja. Konsegwentament, dawn il-miżuri jaqgħu fil-kamp ta' applikazzjoni tar-Regolament de minimis u għalhekk ma jistgħux jitqiesu bħala għajnuniet.

3.9. Id-dekontaminazzjoni tal-bini ta' VSL bħala parti mill-proġett Cristal Park u d-disponibbiltà bla ħlas ta' ċertu bini offruta minn Spaque lil VSL (miżura 8)

(54) Fid-deċiżjoni tal-ftuħ, il-Kummissjoni kkunsidrat li Spaque kienet intrabtet li tixtri bini mingħajr ma kienet taf l-ispiża tar-riabilitazzjoni tiegħu.

(55) L-awtoritajiet Belġjani jispjegaw li billi dawn kienu spejjeż ta' dekontaminazzjoni, il-leġiżlazzjoni ta' Walloon tillimita l-firxa tal-obbligazzjonijiet tal-proprjetarju ta' bini kkontaminat f'każ ta' kontaminazzjoni storika u skont l-użu maħsub taż-żoni fejn ikun jinsab il-bini kkontaminat fil-pjanijiet ta' żvilupp tat-territorju. Dejjem skont l-awtoritajiet Belġjani, jekk wieħed jikkunsidra li obbligu ta' responsabbiltà ta' kontaminazzjoni jaqa' fuq VSL, din tista' biss tintalab tirriabilita s-sit biex tagħmlu kompatibbli mal-użu tiegħu skont il-pjan ta' żvilupp tas-settur li fih tkun tinsab, jiġifieri l-użu industrijali. Għaldaqstant, l-ispejjeż ta' dekontaminazzjoni ta' sit għandhom ikunu vvalutati sabiex ikun konformi mal-allokazzjoni fis-seħħ fil-mument tal-bejgħ, jiġifieri f'dan il-każ, użu industrijali. L-awtoritajiet Belġjani jikkunsidraw li l-valutazzjoni tal-ispejjeż saret mir-rapport GEOLYS. Dawn imbagħad ġew imnaqqsa mill-prezz tal-bejgħ.

(56) L-awtoritajiet Belġjani mbagħad jispjegaw li wara x-xiri tal-bini minn SPAQUE, ix-xogħlijiet ta' dekontaminazzjoni tal-bini se jsiru bl-għajnuna tal-fondi pubbliċi minn awtorità pubblika, SPAQUE. Skont il-Linji Gwida dwar l-għajnuna mill-Istat għall-ħarsien tal-ambjent, ix-xogħlijiet ta' tindif li jsiru minn awtorità pubblika fuq biċċa art jew artijiet li jkunu proprjetà tagħha ma jikkostitwixxux għajnuna mill-Istat.

(57) Rigward it-tqegħid għad-dispożizzjoni bla ħlas tal-bini lil VSL, l-awtoritajiet Belġjani jikkunsidraw li din id-disponibbiltà tirrigwarda bini li jappartjeni għal SPECI, kumpanija pubblika b'responsabbiltà limitata u b'kapital privat.

4. IL-KUMMENTI TAL-PARTIJIET TERZI GĦAD-DEĊIŻJONI TAL-FTUĦ

(58) Il-Kummissjoni ma rċeviet l-ebda kumment.

5. VALUTAZZJONI TAL-GĦAJNUNA

5.1. Valutazzjoni tal-preżenza ta' għajnuna fit-tifsira tal-Artikolu 107(1) tat-TFUE

(59) L-Artikolu 107(1) tat-TFUE jipprovdi li kull għajnuna, ta' kwalunkwe forma, mogħtija minn Stat Membru jew permezz ta' riżorsi tal-Istat, li twassal għal distorsjoni jew theddida ta' distorsjoni għall-kompetizzjoni billi tiffavorixxi ċerti impriżi jew ċerti produtturi għandha, sa fejn tolqot il-kummerċ bejn l-Istati Membri, tkun inkompatibbli mas-suq intern.

(60) Skont din id-dispożizzjoni biex ikunu rikonoxxuti bħala għajnuna mill-Istat, il-miżuri eżaminati jridu (i) ikunu ġejjin mill-Istat, jiġifieri jinvolvu riżorsi tal-Istat u jkunu attribwibbli lill-Istat, (ii) jagħtu vantaġġ ekonomiku lill-benefiċjarju tagħhom, (iii) ikunu selettivi u (iv) jheddu li joħolqu distorsjoni fil-kompetizzjoni u jolqtu l-kummerċ bejn l-Istati Membri.

(61) Il-Belġju ma kkontestax il-klassifikazzjoni tal-għajnuna għas-salvataġġ (miżura 1) bħala għajnuna. Il-Kummissjoni kienet ħadet nota ta' dan sa mid-deċiżjoni tal-ftuħ. Rigward il-miżura 2, il-Belġju rtira n-notifika wara l-ftuħ tal-proċedura ta' investigazzjoni formali. Għaldaqstant din mhijiex analizzata f'din id-Deċiżjoni. Il-Belġju madankollu jikkontesta din il-klassifikazzjoni għall-miżuri Nri 3 sa 6, 7 u 8 fuq il-bażi li dawn il-miżuri ma jagħtux vantaġġ ekonomiku lill-benefiċjarju tagħhom jew huma de minimis.

5.1.1. Il-preżenza ta' riżorsi tal-Istat

Miżuri 1, 3 5 u 6

(62) Il-miżura 1 (is-self ta' EUR 1 miljun), il-miżura 3 (il-garanzija ta' EUR 150 000), il-miżura 5 (is-self ta' EUR 1,5 miljun) u l-miżura 6 (iż-żieda tal-kapital b'EUR 1,5 miljun) ingħataw minn SOGEPA f'isem ir-Reġjun ta' Walloon. Billi din hija kumpanija għalkollox pubblika, ir-riżorsi tagħha jistgħu jiġu kkunsidrati bħala riżorsi pubbliċi skont l-Artikolu 107(1) tat-TFUE (8).

Miżura 4

(63) Il-Kummissjoni tinnota li l-ftehim li jagħti lil VSL konċessjoni esklussiva u mingħajr limitu għall-użu tal-marki kummerċjali Val Saint-Lambert u li jorganizza ċ-ċessjoni tagħhom kien konkluż bejn VSL u r-Reġjun ta' Walloon. Din il-miżura kif ukoll il-kundizzjonijiet tal-bejgħ futur tal-marki kummerċjali jimplikaw il-preżenza ta' riżorsi pubbliċi.

Miżura 7

(64) Skont l-informazzjoni mibgħuta mill-awtoritajiet Belġjani, jidher ukoll li l-għajnuniet ikklassifikati minn dawn tal-aħħar bħala de minimis ukoll ingħataw minn awtorità jew kumpanija pubblika, iżda kull darba l-Belġju ma speċifikax jekk din kinitx ir-Reġjun ta' Walloon jew SOGEPA. Fi kwalunkwe każ, dawn huma riżorsi pubbliċi u barra minn hekk l-awtoritajiet Belġjani ma jikkontestawx li dawn il-miżuri oriġinaw mill-Istat.

Miżura 8

(65) Il-Kummissjoni tinnota li Spaque hija impriża b'kapital pubbliku, sussidjarja tas-Société Régionale d'Investissement de Wallonne (Kumpanija Reġjonali tal-Investiment ta' Walloon — SRIW) u li l-fondi maħsuba għad-dekontaminazzjoni tal-bini ta' VSL diġà kienu ngħatawlha mill-Gvern ta' Walloon (9). Ix-xiri tal-art ta' VSL minn Spaque u t-tqegħid għad-dispożizzjoni ta' parti minnha bla ħlas jimplika l-preżenza ta' riżorsi pubbliċi.

5.1.2. Il-kriterju tal-imputabbiltà

(66) Biex tiġġudika l-imputabbiltà, il-Qorti tal-Ġustizzja tibbaża fuq “sett ta' indikaturi li jirriżultaw miċ-ċirkostanzi f'dan il-każ u mill-kuntest li fihom seħħet din il-miżura (10)”.

(67) Żewġ korpi pubbliċi tar-Reġjun ta' Walloon, li jaġixxu f'ismu, SOGEPA u Spaque, implimentaw il-miżuri elenkati fil-paragrafu 2.2. hawn fuq.

(68) SOGEPA, Kumpanija ta' Walloon tal-Ġestjoni u l-Investimenti, hija kumpanija b'responsabbiltà limitata b'kapital pubbliku, 100 % proprjetà tar-Reġjun ta' Walloon. Hija responsabbli għall-implimentazzjoni tad-deċiżjonijiet meħuda mill-Gvern ta' Walloon rigward l-interventi fil-kumpaniji kummerċjali u l-ġestjoni ta' dawn l-interventi. Hija nħolqot mill-amalgamazzjoni fl-1999 tas-Société Wallonne pour la Sidérurgie (SWS) u tas-Société pour la gestion de participations de la Région wallonne dans des sociétés commerciales (SOWAGEP).

(69) SOGEPA taġixxi fuq talba tal-Gvern ta' Walloon. L-Artikolu 3§1 tal-istatuti tagħha jgħid li “Il-kumpanija għandha l-għan li twettaq il-kompiti kollha fdati lilha mill-Gvern ta' Walloon, (…). F'dan il-kuntest, hija tassigura b'mod partikolari l-implimentazzjoni tad-deċiżjonijiet ta' intervent fil-kumpaniji kummerċjali li jieħu l-Gvern ta' Walloon u l-ġestjoni tal-investimenti, l-obbligi, u l-ħlasijiet bil-quddiem jew l-imgħaxijiet li r-Reġjun ta' Walloon jew hija stess jista' jkollhom f'kumpaniji bħal dawn.”

(70) Maħluqa fl-1991, Spaque tieħu ħsieb id-dekontaminazzjoni ta' barrieri u ta' art industrijali mitluqa u kkontaminati. Hija inkarigata li tagħmel inventorju tas-siti mniġġsa f'Walloon. Spaque hija sussidjarja tas-Société Régionale d'investissement de la Wallonie (SRIW), 98,66 % proprjetà tar-Reġjun ta' Walloon, u l-kompitu tagħha huwa li tikkontribwixxi għall-iżvilupp tal-ekonomija ta' Walloon billi ssostni finanzjarjament l-impriżi ta' Walloon jew stabbiliti fir-Reġjun ta' Walloon, li jwettqu proġetti industrijali jew servizzi li jiġġeneraw valur miżjud.

(71) Skont il-kuntratt ta' ġestjoni li ġie ffirmat f'Lulju 2007 bejn il-gvern ta' Walloon u Spaque għall-perjodu 2008-2012 u li ġġedded f'Ottubru 2012 għal sitt xhur oħra, Spaque twettaq l-attivitajiet li jsiru fil-kuntest tal-kompiti ddelegati li jiġu fdati lilha mir-Reġjun ta' Walloon. F'dan il-kuntest, hija taġixxi taħt ordni tar-Reġjun. Ir-Reġjun jiddetermina b'mod partikolari l-lista tas-siti ta' prijorità u l-mandati speċifiċi ta' riabilitazzjoni.

(72) Fid-dawl ta' din l-informazzjoni, il-Kummissjoni tikkunsidra li r-Reġjun ta' Walloon jieħu d-deċiżjonijiet li wara jiġu implimentati minn SOGEPA. Fir-rigward ta' Spaque, jidher li r-Reġjun, permezz tal-kompiti ddelegati tiegħu, jista' jaġixxi direttament fuq l-azzjonijiet li tieħu Spaque.

(73) Għaldaqstant, f'dan l-istadju tal-proċedura, il-Kummissjoni tikkonkludi li l-miżuri eżaminati jinvolvu riżorsi tal-Istat u huma imputabbli lill-Istat.

5.1.3. Il-kriterju tas-selettività

(74) Il-kundizzjoni dwar is-selettività hija faċilment issodisfata. Il-Kummissjoni sabet fid-deċiżjoni tal-ftuħ li l-miżuri eżaminati kollha ngħataw favur kumpanija waħda, VSL jew lill-kuratur ta' CVSL għall-miżura Nru 3 (il-garanzija ta' EUR 150 000).

5.1.4. Il-preżenza ta' vantaġġ ekonomiku

(75) Issa jaqbel li jiġi eżaminat il-kriterju tal-vantaġġ ekonomiku, kemm għall-għajnuna għas-salvataġġ kif ukoll għall-miżuri l-oħrajn li qed jiġu eżaminati skont il-kummenti mressqa mill-awtoritajiet Belġjani rigward id-deċiżjoni tal-ftuħ.

Miżura 1: L-għajnuna għas-salvataġġ ta' EUR 1 miljun

(76) L-għajnuna għas-salvataġġ mogħtija fil-forma ta' self ta' EUR 1 miljun bir-rata ta' 3,07 % miżjuda b'100 punt bażi bħala kumpens lil SOGEPA jagħti vantaġġ ekonomiku lil VSL. Fil-fatt, dan is-self ingħata mingħajr ebda kollateral lil impriża f'diffikultà, li xahrejn qabel kienet ippreżentat petizzjoni għar-riorganizzazzjoni ġudizzjarja (ara l-paragrafu 5.2.1). Kif rikonoxxut mill-awtoritajiet Belġjani, billi VSL kienet impriża f'diffikultà, qatt ma setgħet tikseb self mingħand bank privat. Għaldaqstant, din il-miżura tat vantaġġ li jammonta għal EUR 1 miljun (il-valur tas-self) lil VSL.

Miżura 3: Il-garanzija ta' EUR 150 000

(77) Id-dubji tal-Kummissjoni kienu jirrigwardaw il-konformità ta' dan l-intervent pubbliku mal-prinċipju tal-investitur privat f'ekonomija tas-suq.

(78) Fil-kummenti tagħhom, l-awtoritajiet Belġjani ma semmewx il-kriterju tal-vantaġġ ekonomiku u ddiskutew biss il-preżenza jew in-nuqqas ta' kontinwità ekonomika bejn CVSL u VSL

(79) Skont l-informazzjoni li finalment għandha l-Kummissjoni, din il-garanzija kienet tirrigwarda self ta' EUR 300 000 mogħti minn ING lill-kuratur ta' CVSL. Din il-garanzija ngħatat għall-ammont ta' EUR 150 000, mingħajr kumpens. Dan is-self kellu jippermetti l-kontinwità tal-attività ta' CVSL sal-irkupru eventwali tal-kumpanija.

(80) Il-Kummissjoni tinnota li l-awtoritajiet Belġjani informawha li ma kien ġie stabbilit u ffirmat ebda ftehim ta' garanzija bejn il-partijiet interessati meta din ingħatat. Minħabba f'hekk, l-uniku element li hija għandha huwa ittra ta' SOGEPA tal-24 ta' Settembru 2008 u indirizzata lil ING li fiha SOGEPA tikkonferma l-garanzija tagħha li tkopri t-telf eventwali li jirriżulta mill-kontinwità tal-attivitajiet sa EUR 150 000. Il-Kummissjoni tinnota għalhekk li SOGEPA tat garanzija lill-kuratur ta' impriża falluta, mingħajr kumpens. Barra minn hekk, l-awtoritajiet Belġjani ddikjaraw li ING ikkundizzjona l-għoti tas-self mal-kisba tal-garanzija. Għaldaqstant, fid-dawl ta' dawn l-elementi, il-Kummissjoni tikkunsidra li mingħajr l-intervent pubbliku, ma kienx jingħata s-self kollu. Barra minn hekk, il-Kummissjoni tinnota li r-Reġjun ta' Walloon ma kellu l-ebda rabta ġuridika jew kummerċjali diretta ma' CVSL. Ir-Reġjun ma kienx direttament, jew indirettament permezz ta' SOGEPA, azzjonist ta' CVSL. Għaldaqstant, ir-Reġjun ma kellu l-ebda interess kummerċjali li jagħti din il-garanzija bla kumpens lil CVSL.

(81) Minn dan il-Kummissjoni tikkonkludi li l-għoti ta' din il-garanzija mingħajr kumpens kien ta' vantaġġ għal CVSL. Il-vantaġġ jikkorrispondi għall-primjum li kien ikollha bżonn impriża privata sabiex tagħti l-garanzija f'ċirkostanzi simili, u li SOGEPA irrinunzjat għalih.

(82) L-awtoritajiet Belġjani indikaw li s-self ta' EUR 300 000 tħallas lura kollu fit-28 ta' Lulju 2009 mil-kuratur fuq il-fondi disponibbli u bis-sejħa għall-garanzija tal-ammont ta' EUR 150 000.

(83) Konsegwentament, l-ammont tal-għajnuna jikkorrispondi għad-differenza bejn ir-rata tal-imgħax tas-self li l-kuratur ta' CVSL kien ikollu jħallas fuq is-suq fin-nuqqas tal-garanzija pubblika u r-rata tal-imgħax effettivament imħallsa bil-garanzija.

(84) Dan l-approċċ huwa konformi mal-punt 4.2 tal-Komunikazzjoni tal-Kummissjoni dwar l-applikazzjoni tal-Artikoli 87 u 88 tat-Trattat KE għall-għajnuna mill-Istat fil-forma ta' garanziji (11): “F'każ ta' garanzija individwali l-ekwivalenti fi flus ta' garanzija għandu jiġi kkalkulat bħala d-differenza bejn il-prezz tas-suq tal-garanzija u l-prezz li fil-fatt tħallas. Fejn is-suq ma jipprovdix garanziji għat-tip ta' tranżazzjoni kkonċernata, ma jkun disponibbli l-ebda prezz tas-suq għall-garanzija. F'dak il-każ, l-element tal-għajnuna għandu jiġi kkalkulat bl-istess mod bħall-ekwivalenti ta' għotja ta' self b'kundizzjonijiet favorevoli (soft loan), jiġifieri bħad-differenza bejn ir-rata ta' imgħax speċifika tas-suq li din il-kumpanija kienet tassumi mingħajr il-garanzija u r-rata ta' imgħax miksuba permezz tal-għajnuna mill-Istat wara li jitqiesu kwalunkwe premiums imħallsa.”

(85) Dan l-ammont irid jiġi kkalkulat skont il-formula li ġejja: Ammont tal-għajnuna = (14,59 % – 10,75 %) × 300 000 × 343/365 = EUR 10 825,64

(86) L-14,59 % jinkisbu b'dan il-mod: 4,59 % (rata bażi għall-Belġju f'Awwissu 2008 (12)) li magħha għandhom jiżdiedu 1 000 punt bażi minħabba s-sitwazzjoni ta' CVSL (impriża li l-klassifikazzjoni tagħha hija CCC b'livell baxx ta' kollateral (13)). 10,75 % jirrappreżentaw ir-rata tas-self ING u 343 jum huma l-perjodu li matulu ngħata s-self sakemm dan tħallas lura.

Miżura 4: Iċ-ċessjoni u l-użu tal-marki kummerċjali Val Saint-Lambert

(87) Id-dubji tal-Kummissjoni kienu jirrigwardaw il-konformità mal-prinċipju tal-investitur privat f'ekonomija tas-suq tal-kundizzjonijiet marbuta mal-bejgħ u mal-kumpens tal-kundizzjonijiet tal-użu tal-marki kummerċjali minn VSL (kumpens ekwivalenti għal 1,5 % tal-EBITDA fuq l-ewwel ħames snin finanzjarji u 5 % mis-sitt sena finanzjarja 'l quddiem) (14).

(88) Il-ftehim tad-29 ta' Jannar 2009 bejn il-Compagnie financière du Val, proprjetà tar-Reġjun ta' Walloon u VSL jipprovdi l-għoti ta' liċenzja esklussiva ta' użu tal-marki kummerċjali u l-kundizzjonijiet tar-riakkwist tal-marki kummerċjali minn VSL (ara l-premessa 19 et seq.).

(89) Il-Kummissjoni tinnota li l-liċenzja esklussiva għall-użu tal-marki kummerċjali hija soġġetta għal kundizzjonijiet li ma kinux ikunu meħtieġa minn operatur privat. Fil-fatt, ir-Reġjun ta' Walloon talab mingħand VSL il-kontroparti li ġejja: “Din il-liċenzja għall-użu tista' tiġi tterminata, fi kwalunkwe ħin, b'kull dritt u mingħajr avviż minn qabel mir-Reġjun ta' Walloon f'każ li VSL (jew il-kredituri tagħha) ma jagħtux prova tal-produzzjoni tal-manifattura fuq is-sit ta' Val Saint-Lambert f'Seraing ta' oġġetti tal-kristall ta' valur għoli miżjud billi jżommu għaddej mill-inqas 60 % tal-impjiegi ekwivalenti full-time eskluż il-qgħad ekonomiku li jeżisti fil-jum tal-falliment ta' CVSL (…)”. Il-Kummissjoni tinnota li r-Reġjun jimponi fuq VSL bi tpattija għall-għoti tal-liċenzja esklussiva, l-obbligu li żżomm il-produzzjoni fuq is-sit ta' Seraing u l-obbligu li żżomm livell ta' xogħol determinat a priori. Dawn il-kundizzjonijiet kellhom impatt fuq il-kumpens għal-liċenzja u fuq il-prezz tal-bejgħ futur tal-marki kummerċjali.

(90) Il-Kummissjoni tikkunsidra li, il-kundizzjonijiet politiċi (iż-żamma tal-attività f'Seraing u ta' ċertu livell ta' impjieg) baxxew il-kumpens għall-użu tal-liċenzja u l-prezz tal-bejgħ. Għaldaqstant, il-kumpens ta' 1,5 % tal-EBITDA fuq l-ewwel ħames snin finanzjarji u 5 % mis-sitt sena finanzjarja ma jistax ikun ikkunsidrat bħala kumpens konformi ma' prezz tas-suq. Lanqas il-prezz ta' EUR [700 000-1 000 000] propost mix-xerrejja f'Ottubru 2008 bħala parti mill-proċedura ta' riakkwist, ma jista' jitqies bħala prezz tas-suq minħabba l-preżenza tal-kundizzjonijiet imsemmija hawn fuq, li investitur privat f'ekonomija tas-suq ma kienx jimponihom u li setgħu qatgħu qalb ċerti investituri milli jagħmlu offerta.

(91) L-ammont tal-għajnuna li jirriżulta mill-użu tal-marki kummerċjali jikkorrispondi għad-differenza bejn il-kumpens li investitur privat kien jipproponi mingħajr il-kundizzjonijiet politiċi imposti mir-Reġjun ta' Walloon u l-kumpens effettivament mogħti. Fil-kuntest tal-proċedura ta' rkupru, l-awtoritajiet Belġjani għandhom jaħtru espert indipendenti, ikkwalifikat sabiex iwettaq dan it-tip ta' valutazzjoni, magħżul wara proċedura miftuħa u trasparenti u maħtur bi qbil mal-Kummissjoni. Dan l-espert għandu jagħmel studju biex jiġi ddeterminat il-kumpens skont il-metodi ġeneralment użati u aċċettati għall-ġestjoni tal-assi ta' proprjetà intellettwali.

(92) Il-miżura li tirrigwarda ċ-ċessjoni qatt ma ġiet implimentata minħabba l-falliment ta' VSL. Iċ-ċessjoni tal-marki kummerċjali ma seħħx u r-Reġjun ta' Walloon baqa' l-proprjetarju tal-marki kummerċjali. Għaldaqstant, il-Kummissjoni tqis li ma għandhiex għalfejn tordna l-irkupru tagħha peress li din qatt ma ġiet implimentata.

Miżura 5: is-self ta' EUR 1,5 miljun

(93) Id-dubji tal-Kummissjoni kienu jirrigwardaw il-valur mogħti lill-kollateral tas-self u r-rata tal-imgħax. Fil-fatt, il-Kummissjoni kkunsidrat li l-valur reali tal-artijiet li servew bħala kollateral, seta' kien aktar baxx jew saħansitra negattiv peress li dawn l-artijiet jew uħud minnhom kellhom ikunu dekontaminati.

(94) Il-Kummissjoni tinnota fil-fatt li d-dokumenti ppreżentati lilha juru li parti mill-ipoteka kienet tikkonċerna bini ta' VSL li kellu jkun riabilitat u dekontaminat f'każ li jkun ser jinbiegħ. L-awtoritajiet Belġjani wieġbu li meta kien qed isir ir-rapport tal-espert, ma kien hemm ebda obbligu legali fuq sid il-bini kkonċernat. Għaldaqstant, il-valur tal-bini ma kellux jieħu inkonsiderazzjoni l-ispejjeż eventwali ta' dekontaminazzjoni.

(95) Fil-kummenti tagħhom dwar id-deċiżjoni tal-ftuħ, l-awtoritajiet Belġjani ppreżentaw valutazzjoni esperta li saret f'Jannar u fi Frar 2009 mid-ditta tal-esperti Marengo li tgħid li l-valur tas-suq tal-assi tal-proprjetà immobbli kopert mill-ipoteka kien stmat għal EUR 3 137 000. F'każ ta' bejgħ pubbliku volontarju, il-bejgħ ta' dawn l-assi jkun ta' EUR 2 871 000 u EUR 1 915 000 f'każ ta' bejgħ pubbliku aċċellerat. Minn dan, l-awtoritajiet Belġjani kkonkludew li l-valur tal-kollateral kien eċċellenti peress li kien jirrigwarda s-self ikkonċernat kollu.

(96) Barra minn hekk, ir-rapport ta' ġestjoni tal-Bord tad-Diretturi flimkien mal-kontijiet finanzjarji annwali tas-sena fiskali magħluqa fil-31 ta' Diċembru 2009, jgħid li r-rapport tal-Istudju Marengo maħsub biex jagħti valur lill-assi tal-proprjetà immobbli ta' VSL fl-2009, jindika li l-valuri stabbiliti mhumiex eżatti ħlief jekk l-artijiet u l-bini huma dekontaminati li għadu mhux il-każ. Ir-rapport ikompli jinnota li VSL irċeviet offerta ta' xiri tal-artijiet u l-bini kollu “tale quale” għall-ammont ta' EUR 2 000 000 mill-kumpanija responsabbli mill-iżvilupp tal-proġett Cristal Park. Biex ikun aktar realistiku, il-Bord tad-Diretturi ddeċieda għalhekk li jinkludi biss fil-karta tal-bilanċ il-valur korrispondenti għall-offerta tax-xiri li kien jinsab fin-nofs bejn il-bejgħ pubbliku aċċellerat u l-bejgħ volontarju għall-artijiet u l-bini dekontaminat.

(97) Il-Kummissjoni tikkunsidra għalhekk li, minħabba l-preżenza ta' valutazzjoni magħmula minn espert indipendenti u offerta ta' bejgħ, il-kollateral jista' jitqies għoli.

(98) Barra minn hekk, il-Belġju ma setax jipprovdi lill-Kummissjoni dikjarazzjoni tal-kontijiet tal-kumpanija fil-31 ta' Awwissu 2009, id-data li fiha ngħata s-self, minħabba ħsara li kellhom il-kompjuters fis-sajf tal-2009. Billi l-Kummissjoni ma kellhiex informazzjoni dwar is-sitwazzjoni finanzjarja tal-impriża sal-31 ta' Awwissu 2009, hija użat dik sal-31 ta' Diċembru 2009. F'din id-data, VSL kienet qed turi telf ta' EUR 2 miljun b'kapital azzjonarju inizjali ta' EUR 2 miljun. L-impriża kellha wkoll stokk kbir ta' EUR 3 miljun u EUR 5,759 miljun f'dejn. L-EBITDA ta' VSL kienu negattivi. Għaldaqstant, mingħajr ebda element ieħor ippreżentat mill-Belġju, il-Kummissjoni tikkonkludi li VSL, kienet f'sitwazzjoni finanzjarja prekarja, minkejja l-injezzjonijiet regolari tal-azzjonist maġġoritarju tagħha. Il-Kummissjoni tikkunsidra li, fid-dawl tal-informazzjoni mill-kontijiet imsemmija hawn fuq, il-klassifikazzjoni ta' VSL meta ngħata s-self kienet CCC, skont il-Komunikazzjoni tal-Kummissjoni dwar ir-reviżjoni tal-metodu li jistabbilixxi r-rati ta' referenza u ta' skont (minn hawn 'il quddiem il-“Komunikazzjoni dwar ir-rati ta' referenza”) (15).

(99) Il-Kummissjoni tinnota li r-rata tas-self mogħti fil-31 ta' Awwissu 2009 ġiet iffissata għal 4,7 % mill-awtoritajiet Belġjani. Il-Komunikazzjoni dwar ir-rati ta' referenza tipprovdi ż-żieda ta' 400 punt bażi mar-rata ta' 1,77 % (16) valida għall-Belġju meta ngħata s-self lil impriża li l-klassifikazzjoni tagħha tista' titqies bħala CCC u bl-għoti ta' livell għoli ta' kollateral, jiġifieri rata ta' 5,77 % (1,77 % + 400 punt bażi).

(100) Il-Kummissjoni tinnota li r-rata tas-self mogħti fil-31 ta' Awwissu 2009, iffissata għal 4,7 % mir-Reġjun ta' Walloon irrappreżentat minn SOGEPA, għal seba' snin, hija taħt il-limitu ta' 5,77 % stabbilit mill-Komunikazzjoni u tikkonkludi li hemm element ta' għajnuna favur VSL.

(101) Dan l-element ta' għajnuna huwa ta' 1,07 %, jiġifieri d-differenza bejn iż-żewġ rati (5,77 % – 4,7' %), jiġifieri EUR 16 050 fis-sena.

Miżura 6: Iż-żieda ta' EUR 1,5 miljun f'kapital

(102) Id-dubji tal-Kummissjoni kienu jirrigwardaw l-allegata natura ta' pari passu tal-miżura u in fine l-konformità ta' din il-miżura mal-prinċipju tal-investitur privat f'ekonomija tas-suq minħabba, min-naħa l-waħda, is-sitwazzjoni ekonomika u finanzjarja tal-kumpanija meta żdied il-kapital u, min-naħa l-oħra, minħabba n-natura ferm sommarja tad-dokumenti ppreżentati mill-awtoritajiet Belġjani sabiex jiġġustifikaw il-merti ta' din il-miżura.

(103) Fil-kummenti tagħhom, l-awtoritajiet Belġjani jikkunsidraw li l-Kummissjoni ma tistax tibbaża fuq ir-redditu ex post ta' investiment sabiex tikklassifika miżura bħala għajnuna mill-Istat. Huma jikkunsidraw ukoll li anki kieku ma kienx azzjonarju, ir-Reġjun fir-rwol ta' kreditur importanti, kellu interess jappoġġja l-attività ta' VSL (ara l-miżura 4).

(104) Il-Kummissjoni tinnota li r-Reġjun ta' Walloon injetta flejjes ġodda filwaqt li CFC ġabet pretensjoni, li hija għandha fir-rigward tas-sussidjarja tagħha stess. Għall-kuntrarju ta' dak li jsostnu l-awtoritajiet Belġjani, l-intervent tar-Reġjun tas-17 ta' Marzu 2011 mhuwiex konkomitanti ma' dak tal-azzjonista CFC. Fil-fatt, l-injezzjoni minn CFC ta' EUR 5,2 miljun saret fir-realtà mit-total ta' diversi ħlasijiet bil-quddiem li saru bejn il-25 ta' Mejju 2009 u d-29 ta' Marzu 2011. Barra minn hekk, ir-Reġjun ta' Walloon u CFC ma kinux fl-istess sitwazzjoni u ma kellhomx l-istess riskji. Ir-Reġjun ta' Walloon ma kienx azzjonist ta' VSL qabel din il-miżura. Għall-kuntrarju, CFC kienet azzjonista ta' VSL u kellha interess li tara lill-impriża tirkupra jew, għall-inqas, tnaqqas it-telf tagħha. Għaldaqstant, il-Kummissjoni tikkunsidra li ż-żieda fil-kapital ma tistax titqies bħala pari passu.

(105) Il-fatt li r-Reġjun ta' Walloon ta self sentejn qabel mhuwiex biżżejjed biex jiġġustifika n-natura prudenti taż-żieda fil-kapital. Barra minn hekk, il-fatt li r-Reġjun ta' Walloon kellu, min-naħa l-waħda, dejn ta' ammont inizjali ta' EUR 280 000, għalkemm bla dubju ta' ammont iżgħar fil-mument meta żdied il-kapital, peress li l-awtoritajiet Belġjani qalu li dan id-dejn tħallas lura minn VSL b'rata ta' EUR 35 000 fis-sena mill-5 ta' Ottubru 2008 'il quddiem u, min-naħa l-oħra, ta self ta' EUR 1,5 miljun fl-2009, ma jiġġustifikax in-natura prudenti ta' investiment addizzjonali ta' EUR 1,5 miljun f'kumpanija li s-sitwazzjoni finanzjarja tagħha kienet qed tkompli tmur għall-agħar (ara l-paragrafu 5.2.1.)

(106) Barra minn hekk, il-Kummissjoni tinnota li ż-żieda fil-kapital ma ġietx deċiża abbażi ta' pjan tan-negozju iżda abbażi ta' sempliċi projezzjoni finanzjarja ta' paġna waħda. Din il-projezzjoni ma tagħti l-ebda spjegazzjoni fuq il-mod kif l-impriża kienet beħsiebha tirkupra u lanqas fuq il-kumpens li kienet beħsiebha tagħti lill-fornitur tal-kapital, jiġifieri ir-Reġjun ta' Walloon. Madankollu s-sena finanzjarja 2008-2009 kienet diġà qiegħda turi li l-impriża kienet f'sitwazzjoni ekonomika u finanzjarja prekarja (ara l-miżura 4). Żieda sempliċi fil-fatturat ma tistax tiġġustifika waħedha żieda fil-kapital ta' EUR 1,5 miljun mingħajr ma jiġu kkunsidrati kriterji oħrajn bħall-EBITDA jew inkella l-livell tad-dejn tal-impriża.

(107) Għaldaqstant, l-injezzjoni ta' kapital ma tistax tixxebbah mal-imġieba ta' investitur privat f'ekonomija tas-suq iżda ma' għajnuna ta' EUR 1,5 miljun li tikkorrispondi għaż-żieda totali fil-kapital.

Miżura 7: L-għajnuniet de minimis preċedenti

(108) Il-miżura 7 tiġbor fiha vantaġġi mogħtija lil VSL għal ammont totali ta' EUR 197 503,04. Il-Kummissjoni tikkunsidra li dawn għandhom jitqiesu li ma jissodisfawx il-kundizzjonijiet kollha previsti mill-Artikolu 107(1) tat-Trattat u li għalhekk mhumiex għajnuna, wara d-dħul fis-seħħ tar-Regolament tal-Kummissjoni (UE) 1407/2013 (17). L-Artikolu 7 tiegħu jipprevedi li dan ir-Regolament għandu japplika għall-għajnuna mogħtija qabel id-dħul fis-seħħ tiegħu jekk dawn ikunu jissodisfaw il-kundizzjonijiet kollha stabbiliti f'dan ir-Regolament.

(109) Il-benefiċjarju mhuwiex impriża li s-settur tal-attività tiegħu jaqa' taħt l-eċċezzjonijiet elenkati fl-Artikolu 1 tal-qafas. Skont l-Artikolu 3(1) tar-Regolament imsemmi qabel, l-awtoritajiet Belġjani kkonfermaw li l-ammont totali tal-miżuri mogħtija mir-Reġjun, ma jaqbiżx il-EUR 200 000 fuq perjodu ta' tliet snin finanzjarji. Il-monitoraġġ previst fl-Artikolu 6 tar-Regolament sar minn SOGEPA. Għaldaqstant il-Kummissjoni tikkonkludi li l-miżuri f'dan il-każ jissodisfaw il-kundizzjonijiet tar-Regolament. Barra minn hekk, minħabba l-forma tagħhom (sussidji), il-miżuri inkwistjoni jistgħu jitqiesu bħala trasparenti, skont l-Artikolu 4 tar-Regolament. Fl-aħħar nett, għall-kuntrarju tar-Regolament preċedenti, ir-Regolament attwalment fis-seħħ ma jeskludix l-għajnuna de minimis lill-impriżi f'diffikultà.

(110) Konsegwentament, il-miżuri f'dan il-każ huma meqjusa li ma jissodisfawx il-kundizzjonijiet kollha tal-Artikolu 107(1) tat-Trattat u mhumiex meqjusa bħala għajnuna.

Miżura 8: id-dekontaminazzjoni tal-bini ta' VSL bħala parti mill-proġett Cristal Park u t-tqegħid għad-dispożizzjoni ta' ċertu bini bla ħlas minn Spaque lil VSL

(111) Il-Kummissjoni kellha dubji dwar jekk il-prezz tal-bejgħ tal-artijiet u l-bini mixtrija minn Spaque, jiġifieri EUR 2 040 000, kienx prezz tas-suq minħabba l-inċertezzi dwar l-evalwazzjoni tal-ispejjeż ta' tindif attribwibbli lil VSL. Il-Kummissjoni kellha dubji wkoll dwar it-tqegħid għad-dispożizzjoni bla ħlas tal-bini li jappartjeni lil SPAQUE għal VSL.

(112) Il-Kummissjoni nnotat il-kronoloġija tal-fatti li ġejjin: — April 2011: Antea Group iħejji abbozz ta' dokument intitolat: “l-investigazzjonijiet tal-karatterizzazzjonijiet ta' prijoritizzazzjoni, id-dokumentazzjoni teknika, il-manwal tekniku Nru 6: interpretazzjoni tar-riżultati” li jiddeskrivi u jindividwa b'mod dettaljat it-tniġġis tal-art. — Diċembru 2011: l-abbozzar tan-nota tal-2011 li l-għan tagħha huwa “li jinstabu soluzzjonijiet għat-tindif tal-art u ta' ċertu bini li attwalment huma proprjetà ta' Val Saint-Lambert (VSL SA).”. Il-valur tax-xogħlijiet ta' tindif u ta' dekontaminazzjoni huwa stmat għal madwar EUR 7,5 miljun. — Awwissu 2012: ir-rapport tal-espert approvat GEOLYS tat-23 ta' Awwissu 2012 jikkonsisti f'ittra ta' paġna li tagħti din l-informazzjoni: “Din l-evalwazzjoni hija bbażata biss fuq l-istudju preliminari ta'Antea (Marzu 2011) u fuq dawn l-ipoteżijiet: (…)”. L-ispejjeż tat-tindif huma stmati għal EUR 219 740. — Diċembru 2012: ix-xiri minn SPAQUE (kumpanija pubblika ta' għajnuna għall-kwalità tal-ambjent) tal-bini għal EUR 2 040 000 (evalwazzjoni stabbilita mid-ditta indipendenti Cushman &Wakefield) neqsin l-ispejjeż ta' dekontaminazzjoni stmati għal EUR 220 000, jiġifieri EUR 1 820 000. Fl-istess waqt SPAQUE tat lill-belt ta' Seraing, skont ftehim diġà abbozzat iżda li kien għadu jrid jiġi ffirmat, opzjoni ta' xiri fuq l-istess bini għal EUR 2 090 000. Il-belt ta' Seraing kienet marbuta bi ftehim ieħor, abbozzat iżda li kien għadu jrid jiġi ffirmat, li tittrasferixxi din l-opzjoni ta' xiri lil SPECI. — Jannar 2014: L-awtoritajiet Belġjani informaw lill-Kummissjoni li x-xogħlijiet ta' dekontaminazzjoni u ta' tindif ma bdewx u li attwalment SPAQUE għadha qiegħda taħdem biex tikkonkludi l-istudju tal-karatterizzazzjoni tat-tniġġis tas-sit.

(113) F'dan il-każ, il-Kummissjoni kellha quddiemha żewġ dokumenti li jagħtu żewġ evalwazzjonijiet differenti tal-ispejjeż ta' dekontaminazzjoni.

(114) L-awtoritajiet Belġjani invokaw ir-raġunijiet li ġejjin biex jeskludu n-nota ta' Diċembru 2011. Huma jikkunsidraw l-ewwel nett li din ma tagħmilx referenza għax-xogħlijiet ta' tindif u ta' dekontaminazzjoni sabiex tassigura s-sit għall-użu industrijali attwali tiegħu iżda għandha l-għan li tippermetti l-iżvilupp tal-villaġġ kummerċjali bit-tema ċċentrata fuq it-tagħmir tad-dar, it-tiżjin u r-rekreazzjoni li huwa l-użu proġettat għas-sit. Fil-fehma tagħhom, din in-nota hija biss nota interna li ma saritx minn espert approvat u parti minnha tirreferi għal artijiet li ma nbigħux lil SPAQUE. Fl-aħħar nett, l-awtoritajiet Belġjani jindikaw li n-nota hija bbażata fuq studju ta' orjentazzjoni li kellu biss l-għan li jivverifika l-preżenza eventwali ta' tniġġis u jagħti deskrizzjoni tiegħu. In-nota tgħid ukoll li l-istudju tal-karatterizzazzjoni (18) kien għadu għaddej.

(115) L-awtoritajiet Belġjani jsostnu mbagħad li l-bini msemmi fin-nota ta' Diċembru 2011 mhuwiex identifikabbli, u wara jispjegaw li billi l-erja totali tiegħu hija ta' +/– 67 000 m2, din hija akbar mill-erja totali (50 299 m2) tal-bini msemmi fil-kuntratt ta' bejgħ tat-13 ta' Diċembru 2012. Fil-fehma tagħhom, din id-differenza ta' 17 000 m2 tiġġustifika spejjeż ta' tindif inqas għoljin. L-awtoritajiet Belġjani ppreċiżaw ukoll li l-qalba tas-sit industrijali l-antik, jiġifieri l-bini nnumerat 18, 19, 22 u 22 A, ma ġietx inkluża fil-bejgħ lil Spaque u għaldaqstant baqgħet proprjetà ta' VSL. Dejjem fil-fehma tagħhom, it-tniġġis iġġenerat mill-attività industrijali huwa kkonċentrat f'dan il-bini.

(116) Il-Kummissjoni tinnota l-ewwel nett li l-prezz tal-bejgħ ġie stmat minn ditta ta' esperti indipendenti f'Mejju 2012. Din l-istima tevalwa l-prezz tal-bejgħ għal EUR 2 090 000. Ir-rapport jgħid ukoll li l-ispejjeż ta' dekontaminazzjoni qegħdin jiġu evalwati minn kumpanija ta' riċerka speċjalizzata inkarigata mill-proprjetarju attwali tas-sit. Għaldaqstant l-ispejjeż ta' dekontaminazzjoni wkoll ġew evalwati minn espert indipendenti u speċjalizzat, id-ditta GEOLYS.

(117) Fit-tweġiba tagħhom tat-23 ta' Mejju 2014, l-awtoritajiet Belġjani kkonfermaw li l-artijiet u l-bini evalwati mir-rapport GEOLYS kienu effettivament l-istess artijiet u bini kkonċernati mill-bejgħ tat-13 ta' Diċembru 2012. Barra minn hekk, l-awtoritajiet Belġjani speċifikaw li, f'każ ta' tniġġis storiku u skont iż-żoni affettwati fejn ikunu jinsabu l-artijiet u l-bini kkontaminati fir-rigward taż-żoni ta' żvilupp, il-leġiżlazzjoni applikabbli f'Walloon tillimita l-firxa tal-obbligi ta' proprjetarju ta' art jew bini kkontaminat. Għaldaqstant, huma biss l-ispejjeż ta' dekontaminazzjoni tas-sit biex jiġi konformi mal-allokazzjoni fis-seħħ fil-mument tal-bejgħ, jiġifieri l-użu industrijali, li jridu jiġu kkunsidrati u mnaqqsa mill-valur tal-artijiet u tal-bini. Il-Kummissjoni tinnota li l-ittra ta' GEOLYS tispeċifika b'mod ċar li l-ispejjeż ġew evalwati għal allokazzjoni industrijali tas-sit.

(118) Fid-dawl ta' dak li ntqal hawn fuq, il-Kummissjoni tikkonkludi li l-prezz tal-bejgħ li bih inbiegħ il-bini ta' VSL lil Spaque (li jikkorrispondi għall-prezz tal-bejgħ ivvalutat minn espert, neqsin l-ispejjeż ta' dekontaminazzjoni vvalutati minn Geolys) huwa prezz tas-suq u ma jinkludix elementi ta' għajnuna.

(119) Rigward it-tqegħid għad-dispożizzjoni bla ħlas minn Spaque ta' ċertu bini, l-awtoritajiet Belġjani jiġġustifikawh bl-impenn ta' VSL li tikkollabora ma' SPAQUE sabiex tibgħat l-informazzjoni kollha utli u meħtieġa għax-xogħlijiet ta' rinnovazzjoni u ta' dekontaminazzjoni li jridu jsiru fuq il-post.

(120) L-ewwel nett, il-Kummissjoni tinnota li l-awtoritajiet Belġjani semmew fil-kummenti tagħhom li l-bini jappartjeni għal SPECI. Madankollu, il-ftehim ta' tqegħid għad-dispożizzjoni bla ħlas ġie konkluż minn SPAQUE u VSL, u SPECI ma kinitx parti għal dan il-ftehim. L-awtoritajiet Belġjani ma pprovdewx prova li SPECI kienet proprjetarja ta' dan il-bini.

(121) Barra minn hekk, il-Kummissjoni tinnota li din il-ġustifikazzjoni mhija akkumpanjata minn ebda prova maħsuba biex tivvaluta jekk l-ammont tal-kirjiet li għalihom SPAQUE rrinunzjat b'mod volontarju huwiex ekwivalenti għall-impenn ta' VSL. Fil-fatt l-awtoritajiet Belġjani ma taw l-ebda dettall dwar il-modi u dwar l-effikaċja tal-implimentazzjoni ta' dan l-impenn.

(122) Għaldaqstant, il-Kummissjoni tikkunsidra li t-tqegħid għad-dispożizzjoni bla ħlas tal-artijiet imsemmija fil-ftehim ta' tqegħid għad-dispożizzjoni prekarja ta' parti mis-sit “Cristalleries du Val Saint-Lambert” tal-11 ta' Diċembru 2012 jagħti vantaġġ lil VSL.

(123) L-ammont tal-għajnuna jikkorrispondi għall-ammont tal-kirjiet li VSL kien ikollha tħallas f'kundizzjonijiet ta' kera tas-suq. Dan l-ammont għandu jiġi kkalkulat fuq il-bażi tad-dħul katastali (indiċjat) iddefinit mill-awtoritajiet Belġjani kompetenti (Administration du Cadastre, de l'Enregistrement et des Domaines — ACED) ta' kull bini mikri u skont it-tul ta' żmien tal-kera tagħhom. Fil-fatt, id-dħul katastali (indiċjat) huwa ddeterminat b'mod li jirrifletti d-dħul nett medju li proprjetà immobiljari ġġib lill-proprjetarju tagħha f'sena, meta jitqies is-suq tal-kera u b'hekk huwa kkunsidrat mill-Kummissjoni bħala bażi raġonevoli għall-istima tal-valur tal-kera tal-beni inkwistjoni. Fil-kuntest tal-proċedura ta' rkupru, l-awtoritajiet Belġjani jistgħu, abbażi tal-opinjoni ta' espert indipendenti u approvat li jiġi aċċettat mill-Kummissjoni, iġibu prova li dan l-ammont jeħtieġ li jiġi kkoreġut biex jikkunsidra l-partikolaritajiet tal-beni inkwistjoni.

5.1.5. L-effett fuq il-kompetizzjoni u l-kummerċ bejn l-Istati Membri

(124) Rigward il-kundizzjonijiet relatati mal-effett fuq il-kompetizzjoni u l-kummerċ bejn l-Istati Membri, il-Kummissjoni tosserva li l-Unjoni Ewropea għandha għadd ta' produtturi tal-kristall u ta' oġġetti tal-kristall, li jintużaw bħala aċċessorji funzjonali, jew pjuttost bħala oġġetti artistiċi jew ta' lussu. Skont l-informazzjoni mibgħuta mill-Belġju, jidher li l-kumpaniji li ġejjin, pereżempju, għandhom produzzjoni, jew għall-inqas parti minnha, simili għal dik ta' VSL: Baccarat (Franza), Saint-Louis (Franza), Lalique (Franza), Daum (Franza), Arc International (Franza), Montbronn (Franza) u Bohemian glassworks (ir-Repubblika Ċeka). Il-Kummissjoni tinnota li l-produzzjoni ta' dawn il-kumpaniji u ta' atturi oħrajn tas-suq tiġi kkumerċjalizzata bejn l-Istati Membri.

(125) Fir-rigward b'mod aktar partikolari tal-miżura 3 (il-garanzija ta' EUR 150 000) u tal-miżura 5 (is-self ta' EUR 1,5 miljun), l-ammont tal-għajnuna, anki jekk ma jistax ikun ikkalkulat eżatt minħabba n-nuqqas ta' ċerta dejta, huwa inqas mill-għajnuna de minimis. Madankollu, il-Kummissjoni tikkunsidra li din il-miżura ma tistax tkun ikklassifikata bħala għajnuna de minimis u taffettwa l-kompetizzjoni u l-kummerċ bejn l-Istati Membri. Il-miżuri mogħtija fl-2008 u fl-2009 ma jistgħux fil-fatt jiġu kklassifikati bħala għajnuna de minimis minħabba li skont ir-Regolament li qabel kien fis-seħħ sal-31 ta' Diċembru 2013 (19) il-kumpaniji f'diffikultà ma setgħux jingħataw dan it-tip ta' għajnuna. CVSL kienet għaddejja minn proċeduri ta' falliment meta ngħatat il-garanzija. Barra minn hekk, skont ir-Regolament il-ġdid fis-seħħ mill-1 ta' Jannar 2014 (20), dan tal-aħħar, bħar-Regolament preċedenti, japplika biss għal għajnuna trasparenti. Madankollu l-garanzija f'dan il-każ ma tistax titqies bħala tali. Fil-fatt, l-Artikolu 4(6)(a) tar-Regolament jgħid li: “L-għajnuna li tikkonsisti f'garanziji għandha titqies bħala għajnuna de minimis trasparenti jekk il-benefiċjarju ma jkunx suġġett għal proċedimenti kollettivi ta' insolvenza (…)”. Kif diġà ġie stabbilit aktar 'il fuq, CVSL kienet għaddejja minn proċeduri ta' falliment meta ngħatat il-garanzija. Rigward is-self, il-punti a) u b) tal-Artikolu 4(3) jipprevedu li “L-għajnuna li tikkonsisti f'self titqies bħala għajnuna de minimis trasparenti jekk il-benefiċjarju ma jkunx suġġett għal proċeduri kollettivi ta' insolvabbiltà (…) u jekk is-self ikun assigurat b'garanzija li tkopri mill-inqas 50 % tas-self u s-self ikun jammonta għal EUR 1 000 000 (…) fuq perjodu ta' ħames snin jew EUR 500 000 (…) fuq perjodu ta' għaxar snin.” Din l-aħħar kundizzjoni mhijiex issodisfata mis-self inkwistjoni.

(126) Barra minn hekk, il-Kummissjoni tikkunsidra li l-kunċett ta' għajnuna mill-Istat ma jitlobx li d-distorsjoni tal-kompetizzjoni jew l-effet fuq il-kummerċ ikun notevoli jew konkret. Il-fatt li l-ammont tal-għajnuna huwa żgħir jew li l-impriża benefiċjarja hija pjuttost żgħira ma jeskludix fih innifsu distorsjoni tal-kompetizzjoni jew theddida ta' distorsjoni tal-kompetizzjoni bil-kundizzjoni li, madankollu, il-probabbiltà ta' tali distorsjoni ma tkunx purament ipotetika. F'dan il-każ, minħabba t-tip ta' suq deskritt fil-premessa 124 aktar 'il fuq, din il-probabbiltà mhijiex ipotetika. Skont l-awtoritajiet Belġjani, jeżistu madwar erbgħin kristalleriji attivi fl-Ewropa u barra mill-Ewropa. Val Saint-Lambert hija attiva fis-suq tal-kristall ta' fuq il-mejda jew kristall dekorattiv. Mill-mument li konsumatur ikollu l-għażla bejn diversi prodotti simili, pereżempju buqar ta' VSL jew buqar ta' kristallerija oħra, ta' marka kummerċjali differenti, kull għajnuna riċevuta minn wieħed mill-produtturi preżenti f'dan is-settur toħloq distorsjoni fil-kompetizzjoni fost l-oħrajn.

(127) Għaldaqstant il-Kummissjoni tikkonkludi li l-miżuri kollha eżaminati, minbarra l-miżura 7, jikkostitwixxu għajnuna li tista' taffettwa l-kompetizzjoni u l-kummerċ bejn l-Istati Membri.

Konklużjoni rigward il-preżenza ta' għajnuna skont it-tifsira tal-Artikolu 107(1) tat-TFUE

(128) Il-Kummissjoni tikkonkludi li l-miżuri kollha eżaminati minbarra l-miżura 7 u l-bejgħ tal-bini ta' VSL lil Spaque (parti mill-miżura 8), jikkostitwixxu għajnuna skont it-tifsira tal-Artikolu 107(1) tat-TFUE.

5.2. Il-kompatibbiltà tal-għajnuna mas-suq intern

(129) Il-projbizzjoni tal-għajnuna mill-Istat prevista fl-Artikolu 107(1) tat-TFUE la hija assoluta u lanqas bla kundizzjoni. B'mod partikolari, il-paragrafi 2 u 3 tal-Artikolu 107 tat-TFUE huma bażijiet legali li jippermettu li ċerta għajnuna titqies kompatibbli mas-suq intern. F'dan il-każ jeħtieġ fost l-oħrajn li jiġi analizzat jekk il-miżuri eżaminati jistgħux jitqiesu kompatibbli abbażi tal-Artikolu 107(3) tat-TFUE, bl-applikazzjoni tal-kriterji indikati fil-Linji Gwida għas-salvataġġ u r-ristrutturar. Għal dan il-għan, jeħtieġ l-ewwel nett li jkun stabbilit f'liema perjodi, CVSL u VSL jistgħu jitqiesu bħala impriżi f'diffikultà.

(130) Barra minn hekk, fil-każ tal-miżura 3, implimentata f'Settembru 2008, jeħtieġ ukoll li jkun stabbilit jekk kienx hemm kontinwità ekonomika bejn is-CVSL falluta u l-attivitajiet trasferiti lix-xerrejja li ffurmaw lil VSL, biex ikun iddeterminat jekk VSL gawdietx mill-vantaġġi marbuta mal-għoti ta' din il-miżura. Fil-fatt il-konklużjonijiet ta' din l-analiżi għandhom konsegwenzi fuq l-analiżi tal-kompatibbiltà tal-miżuri 3 u 1.

5.2.1. L-eliġibbiltà ta' VSL u CVSL skont il-linji gwida

(131) Jeħtieġ li jkun stabbilit f'liema perjodi, CVSL u VSL, setgħu jitqiesu bħala impriżi f'diffikultà.

(132) Fil-kummenti tagħhom, l-awtoritajiet Belġjani ma jikkontestawx il-klassifikazzjoni ta' CVSL bħala impriża f'diffikultà meta ngħatat il-garanzija f'Settembru 2008 (miżura 3) iżda fil-fehma tagħhom, dan l-intervent gawdiet minnu CVSL u mhux VSL.

(133) Barra minn hekk, huma jqisu li VSL tista' tkun ikklassifikata bħala impriża f'diffikultà biss mit-8 ta' Frar 2012, id-data meta ppreżentat it-talba għar-riorganizzazzjoni ġudizzjarja. Qabel, VSL ma kinitx tikklassifika bħala impriża f'diffikultà peress li, fil-fehma tagħhom, VSL kienet impriża ġdida u kellha l-appoġġ inkondizzjonat tal-azzjonista maġġoritarja ta' VSL, jiġifieri CFC, skont il-paragrafi 10 u 11 tal-Linji Gwida dwar is-salvataġġ u r-ristrutturar u l-prattika deċiżjonali tal-Kummissjoni.

(134) Il-Kummissjoni ssib li meta ġiet implimentata l-miżura 3, CVSL kienet falluta sa mis-sentenza tal-11 ta' Awwissu 2008.

(135) Rigward il-miżuri 5, 6 u 8, l-awtoritajiet Belġjani jibbażaw fuq id-Deċiżjoni Saab (21) biex jiġġustifikaw il-fatt li VSL ma kinitx f'diffikultà. B'mod partikolari, huma ppreżentaw rapport storiku tal-kontijiet ġenerali li jelenka l-flussi finanzjarji bejn VSL u l-azzjonista maġġoritarja tagħha CFC, biex juri li l-imġiba ta' CFC tista' fil-fatt titqabbel ma' dik ta' General Motors, li kompliet issostni lis-sussidjarja tagħha Saab permezz ta' injezzjonijiet ta' kapital u ta' likwidità biex tikkumpensa għat-telf tagħha, u dan kien wassal biex il-Kummissjoni teskludi li Saab kienet impriża f'diffikultà skont it-tifsira tal-Linji Gwida (ara l-premessa 59 tad-Deċiżjoni).

(136) Fil-fatt mill-25 ta' Mejju 2009, CFC injettat b'mod regolari, minbarra l-kapital mogħti mal-irkupru, aktar minn EUR 8 miljun, li juri li VSL, fl-ewwel perjodu wara l-likwidazzjoni tal-assi ta' CVSL, ma tistax titqies bħala impriża f'diffikultà abbażi tal-paragrafi 12 u 13 tal-Linji Gwida dwar is-salvataġġ u r-ristrutturar. Fil-fatt, matul dan il-perjodu, l-azzjonista maġġoritarja ta' VSL setgħet issostniha permezz ta' injezzjonijiet regolari, li juri li l-azzjonista maġġoritarja tagħha setgħet tassumi r-responsabbiltà għad-diffikultajiet ta' VSL. Għaldaqstant, minn Jannar 2009 sa Frar 2012, il-Kummissjoni tikkunsidra li VSL ma kinitx tissodisfa l-kriterji ta' impriża f'diffikultà skont it-tifsira tal-Linji Gwida.

(137) Min-naħa l-oħra, VSL reġgħet kienet fi proċedura ta' riorganizzazzjoni ġudizzjarja minn Frar 2012. Barra minn hekk, l-awtoritajiet Belġjani wrew li CFC ma baqgħetx aktar kapaċi ssostni lis-sussidjarja tagħha kif kienet għamlet s'issa. Id-deċiżjoni tal-ftuħ speċifikat li l-livell ta' likwidità ta' CFC kien ta' EUR 1,26 miljun u, għalhekk, l-għoti lil VSL ta' ammont ekwivalenti (l-inqas ammont meħtieġ biex tiġi salvata) kien iħalliha mingħajr kważi l-flus kontanti kollha tagħha. Konsegwentament, VSL għandha titqies bħala impriża f'diffikultà skont it-tifsira tal-punt 10. c) tal-Linji Gwida dwar is-salvataġġ u r-ristrutturar meta ngħatat l-għajnuna għas-salvataġġ (miżura 1) f'April 2012.

(138) Fi ftit kliem, il-Kummissjoni tikkunsidra li CVSL kienet tinsab f'diffikultà mill-11 ta' Awwissu 2008 (id-data tas-sentenza li ħabbret il-falliment tagħha) sal-aħħar ta' Novembru 2008 (l-att ta' kostituzzjoni ta' VSL). VSL kellha titqies bħala impriża f'diffikultà, mid-9 ta' Frar 2012 (id-data tal-proċedura ta' riorganizzazzjoni ġudizzjarja) sas-sentenza tal-14 ta' Ottubru 2013 (id-data tas-sentenza li ħabbret il-falliment tagħha).

(139) Għaldaqstant, CVSL u VSL kienu impriżi f'diffikultà meta ġew implimentati l-miżuri 1 u 3. Għalhekk l-analiżi tal-kompatibbiltà tagħhom għandha ssir abbażi tal-Linji Gwida.

5.2.2. Il-kompatibbiltà tal-għajnuna (miżuri 1 u 3)

Miżura 1: l-għajnuna għas-salvataġġ tat-3 ta' April 2012

(140) Il-Belġju jqis li din l-għajnuna hija kompatibbli abbażi tal-Linji Gwida dwar is-salvataġġ u r-ristrutturar. Għall-kuntrarju l-Kummissjoni tqis li l-prinċipju tal-“ewwel u l-aħħar darba” previst fil-punti 72 et seq. tal-Linji Gwida ma ġiex irrispettat. Fil-fatt, VSL irċeviet għajnuna għas-salvataġġ inkompatibbli f'Settembru 2008 (ara l-premessa 141). Minħabba f'hekk, ma setgħetx tirċievi għajnuna ġdida għas-salvataġġ qabel l-2018. Barra minn hekk, l-awtoritajiet Belġjani kkonfermaw li s-self ta' EUR 1 miljun kien suġġett għal dikjarazzjoni ta' pretensjoni lill-kuratur fil-5 ta' Novembru 2013 favur SOGEPA. Din il-pretensjoni ġiet irreġistrata fl-obbligazzjonijiet ta' VSL u sal-lum għadha ma tħallsetx lura. Għaldaqstant, is-self ma tħallasx lura fis-sitt xhur wara l-għoti tiegħu, skont il-punt 25 (a) tal-Linji Gwida. Il-Kummissjoni tikkunsidra għalhekk li l-għajnuna għas-salvataġġ tat-3 ta' April 2012 li tikkorrispondi għall-ammont tas-self, jiġifieri EUR 1 miljun, mhijiex kompatibbli mas-suq komuni.

Miżura 3: il-garanzija ta' EUR 150 000

(141) Il-Kummissjoni kkunsidrat fil-paragrafu 5.2.1. li CVSL kienet impriża f'diffikultà meta ngħatat il-garanzija. L-għajnuna li rriżultat mill-għoti bla ħlas tal-garanzija tista' tkun iddikjarata kompatibbli biss jekk tissodisfa l-kundizzjonijiet tal-Linji Gwida dwar is-salvataġġ u r-ristrutturar. Madankollu, kif rajna, din il-garanzija ngħatat mingħajr kumpens. Il-punt 25a) tal-Linji Gwida dwar is-salvataġġ u r-ristrutturar jgħid li l-għajnuna fi flus fil-forma ta' garanziji ta' kreditu għandha tkun soġġetta għal “rata mill-inqas komparabbli mar-rati osservati fis-self lill-impriżi b'saħħithom (…)”. Barra minn hekk, l-awtoritajiet Belġjani, minkejja talba speċifika għal informazzjoni dwar dan il-punt, ma pprovdew l-ebda informazzjoni dwar il-konformità mal-obbligu li l-garanzija titwaqqaf wara sitt xhur (il-punt 25 a) tal-Linji Gwida). Abbażi ta' dawn l-elementi, il-Kummissjoni tqis li l-għajnuna li rriżultat mill-għoti bla ħlas tal-garanzija ma tistax titqies bħala għajnuna għas-salvataġġ kompatibbli mas-suq komuni, u lanqas ma tista' tiġi ddikjarata kompatibbli fuq xi bażi oħra.

(142) Għaldaqstant, billi l-miżura 3 hija għajnuna għas-salvataġġ inkompatibbli mogħtija fl-2008 qabel l-irkupru ta' CVSL, jeħtieġ li jkun stabbilit jekk kienx hemm kontinwità ekonomika bejn is-CVSL falluta u l-attivitajiet ittrasferiti lix-xerrejja li ffurmaw VSL, biex ikun stabbilit jekk VSL gawdietx mill-vantaġġi marbuta mal-għoti ta' din il-miżura.

5.2.3. Il-valutazzjoni tal-preżenza ta' kontinwità ekonomika bejn CVSL u VSL

(143) Fid-deċiżjoni tal-ftuħ, il-Kummissjoni kellha dubji rigward il-possibbiltà li tistabbilixxi kontinwità ekonomika bejn CVSL u VSL, fi kliem ieħor jekk il-vantaġġi kkawżati mill-għoti tal-garanzija ta' EUR 150 000 f'Settembru 2008 kinux ġew trażmessi lix-xerrejja ta' CVSL li ħolqu lil VSL. Il-konklużjonijiet ta' din l-analiżi jiddependu kemm fuq l-identifikazzjoni tal-entità li għandha tassumi l-obbligu ta' rimborż f'każ ta' għajnuna illegali inkompatibbli, kif ukoll fuq l-analiżi tal-kompatibbiltà tal-miżura 1 b'mod partikolari f'dak li jirrigwarda l-prinċipju tal-“ewwel u l-aħħar darba”.

(144) F'dan ir-rigward, l-awtoritajiet Belġjani jikkunsidraw li din il-miżura kienet ta' benefiċċju għal CVSL u mhux għal VSL u li kien hemm waqfien mill-kontinwità ekonomika bejn CVSL u x-xerrejja.

(145) Skont il-ġurisprudenza, l-obbligu tal-irkupru jista' jiġi estiż għal kumpanija ġdida li lilha l-kumpanija inkwistjoni tkun ittrasferixxiet parti mill-assi tagħha, fejn dan it-trasferiment jippermetti li tiġi kkonstatata kontinwità ekonomika bejn iż-żewġ kumpaniji (22). Fil-fatt, ma jistax ikun eskluż li l-obbligu tal-irkupru jiġi estiż għal entità oħra, ladarba jkun stabbilit li din tal-aħħar għandha t-tgawdija effettiva tal-għajnuna inkwistjoni minħabba kontinwità ekonomika bejn iż-żewġ entitajiet.

(146) Skont is-sentenza tal-Qorti tat-8 ta' Mejju 2003 fil-kawżi magħquda C-328/99 u C-399/00 L-Italja vs. Il-Kummissjoni (23), l-analiżi tal-kontinwità ekonomika bejn impriża antika u strutturi ġodda saret permezz ta' għadd ta' fatturi: fosthom l-għan tal-bejgħ (l-assi u l-obbligazzjonijiet, iż-żamma tal-ħaddiema, l-assi raggruppati), il-prezz tat-trasferiment, l-identità tal-azzjonisti jew tal-proprjetarji tal-impriża l-ġdida, meta sar it-trasferiment (wara li bdiet l-investigazzjoni, il-ftuħ tal-proċedura ta' investigazzjoni formali jew id-deċiżjoni finali) u fl-aħħar, il-loġika ekonomika tat-tranżazzjoni.

Il-valutazzjoni tal-kriterju tal-għan tal-bejgħ (l-assi u l-obligazzjonijiet, iż-żamma tal-forza tax-xogħol, l-assi raggruppati)

(147) L-ewwel nett, l-awtoritajiet Belġjani speċifikaw li l-assi marbuta ma' CVSL tqassmu bejn diversi entitajiet (il-kumpanija prinċipali VSLI, is-SARL VSLI fi Franza u CVSL). Biex l-irkupru jiġi ffaċilitat, ir-riċeventi kkonkludew ftehim ta' tranżazzjoni fit-23 ta' Ottubru 2008 għat-trasferiment tal-assi li kellha l-kumpanija falluta mqassma f'dawn il-kumpaniji.

(148) Skont il-Memorandum ta' Fehim tal-1 ta' Ottubru 2008 u l-ftehim dwar l-akkwist tal-31 ta' Awwissu 2009, VSL ħadet l-assi kollha li kellha CVSL minbarra l-assi kurrenti: il-bini li fih hemm l-impjanti ta' CVSL u l-imħażen, l-artijiet li fuqhom huma mibnija, il-materjal u l-avvjament ta' CVSL, jiġifieri l-għodda ta' produzzjoni, il-forom, il-privattivi u kwalunkwe sotto-marka li kellha CVSL dak iż-żmien, l-ordnijiet li kienu qegħdin isiru, l-istokks inklużi dawk li kienu nbiegħu lil SARL Val Saint-Lambert International, kumpanija Franċiża, li l-kuratur kien intrabat li jagħmel disponibbli għax-xerrejja.

(149) Inbiegħet ukoll parti mill-assi ta' VSLI, jiġifieri l-marki kummerċjali, id-disinni u l-mudelli u proprjetà intellettwali oħra (l-elementi msemmija fil-ftehim sottoskritt fil-5 ta' Ottubru 2005 u wkoll il-pjanijiet, il-forom, it-tpinġijiet …), il-proprjetà immobbli mibnija u mhux mibnija, li kienet proprjetà ta' VSLI f'Seraing, l-istokks ta' prodotti ta' VSL, l-avvjament ta' Seraing (showroom), l-istokks tal-ħwienet ta' Seraing u Brussell (Sablon).

(150) Ingħatat ukoll lil VSL, il-proprjetà sħiħa tal-għodda ta' produzzjoni (il-magna tal-qtugħ, il-forn u l-pajp tal-forn) li kienu nkrew.

(151) VSL intrabtet li tkompli, maż-żarmar sħiħ ta' CVSL, il-kuntratti ta' xogħol u tal-impjiegi kollha sottoskritti minn VSL u fis-seħħ fit-30 ta' Settembru 2008. VSL intrabtet ukoll li tirrispetta l-protokolli korporattivi, kollettivi u individwali, konklużi filwaqt li żżomm biss il-possibbiltà li tinnegozja mill-ġdid b'mod konġunt ċerti termini, sabiex jekk ikun meħtieġ tadattahom għal realtà ġdida.

(152) Fl-aħħar nett, VSL assumiet ukoll ir-responsabbiltà ta' EUR 280 000 f'obbligazzjonijiet li rriżultaw miċ-ċessjoni minn CFV tad-drittijiet intellettwali ta' CVSL. Skont il-Ftehim tad-29 ta' Jannar 2009 bejn SA Compagnie financière du Val u VSL, VSL ġiet issostitwita minn Interagora u assumiet l-obbligazzjonijiet sottoskritti minn SA Interagora fir-rigward ta' CFV permezz tal-Ftehim tal-5 ta' Ottubru 2005. Permezz ta' dan il-Ftehim, CFV biegħet lil SA Interagora l-marki kummerċjali kollha, id-disinni u l-mudelli relatati b'mod dirett jew indirett ma' CVSL. Il-prezz miftiehem u li baqa' ma tħallasx kien ta' EUR 280 000.

(153) L-irkupru tal-assi ta' CVSL ġie approvat mill-Qorti Kummerċjali ta' Liège fl-20 ta' Ottubru 2009.

(154) Fid-dawl ta' dawn il-fatti, il-Kummissjoni waslet għall-konklużjoni li ġejja rigward l-għan tal-bejgħ: l-irkupru jirrigwarda kważi l-assi kollha ta' CVSL (inklużi l-ordnijiet li kienu qegħdin jitwettqu), il-kuntratti kollha ta' xogħol u impjieg sottoskritti mill-kumpanija falluta u fis-seħħ fit-30 ta' Settembru 2008, kif ukoll l-użu tal-marki kummerċjali u tad-drittijiet intellettwali.

(155) Konsegwentament, il-Kummissjoni tinnota li l-firxa ta' attivitajiet irkuprati kienet l-istess bħal dawk ta' CVSL u li l-ambitu tal-irkupru jmur saħansitra lil hinn minn CVSL u jinkludi l-assi ta' VSLI meħtieġa biex titkompla l-attività ta' produzzjoni tal-kristall.

Il-valutazzjoni tal-prezz tat-trasferiment

(156) Biex ikun stabbilit jekk kienx hemm kontinwità ekonomika wara l-bejgħ tal-assi ta' CVSL, wieħed irid jeżamina wkoll jekk dan il-bejgħ sarx bi prezz tas-suq. Din il-kundizzjoni tapplika mingħajr distinzjoni għall-assi tanġibbli u intanġibbli.

(157) L-awtoritajiet Belġjani speċifikaw li fil-liġi Belġjana dwar il-fallimenti, il-kriterju determinanti għar-realizzazzjoni tal-assi huwa dak tal-interessi tal-kredituri. L-Artikolu 75(3) tal-liġi dwar il-fallimenti, jippermetti lill-kredituri jew lil dawk li jkunu fallew, jopponu għal ċerti realizzazzjonijiet tal-assi jekk jaħsbu li r-realizzazzjoni maħsuba tista' tkun ta' ħsara għalihom. L-awtoritajiet Belġjani speċifikaw li l-għoti tal-garanzija pubblika ta' EUR 150 000 kien proprju motivat mix-xewqa li tinżamm il-kontinwità tal-attività u l-valwazzjoni tal-proċeduri ta' ċessjoni tal-assi.

(158) Il-Kummissjoni tinnota li l-bejgħ tal-assi ta' CVSL sar permezz ta' proċedura miftuħa, immexxija mil-kuratur ta' din il-kumpanija f'likwidazzjoni. Il-kuraturi rċevew 36 offerta li minnhom għażlu 12 fl-ewwel fażi. Ġiet organizzata data room li fiha inġabret informazzjoni dwar CVSL. Jidher li r-reklamar kien jirrigwarda l-assi kollha mingħajr ma ġew definiti minn qabel il-gruppi tal-assi.

(159) Il-Kummissjoni tinnota li din il-proċedura tippermetti a priori li l-prezz tal-bejgħ ta' kull assi ta' CVSL ikun massimizzat.

(160) Madankollu, żewġ elementi jwasslu lill-Kummissjoni tikkunsidra li din il-proċedura, waħedha, mhijiex biżżejjed biex tiggarantixxi li l-prezz tal-assi offrut mix-xerrejja jikkorrispondi mal-prezz tas-suq.

(161) Il-bejgħ tal-assi ta' CVSL kien ikkundizzjonat mill-irkupru tal-kuntratti kollha tax-xogħol. Dan juri li dan il-bejgħ ma kienx mingħajr kundizzjoni u dan l-obbligu seta' baxxa l-prezz tal-bejgħ.

(162) Fl-aħħar nett, il-liċenzja esklussiva għall-użu tal-marki kummerċjali hija wkoll soġġetta għal kundizzjonijiet li ma kinux isiru minn operatur privat. Bi tpattija, ir-Reġjun ta' Walloon talab kontroparti mingħand VSL inkluża fil-ftehim ta' novazzjoni tad-29 ta' Jannar 2009 bejn ir-Reġjun ta' Walloon (irrappreżentat minn CFV) u VSL: “Din il-liċenzja għall-użu tista' tiġi tterminata, fi kwalunkwe ħin, b'kull dritt u mingħajr avviż minn qabel mir-Reġjun ta' Walloon f'każ li VSL (jew il-kredituri tagħha) ma jagħtux prova tal-produzzjoni fuq is-sit ta' Val Saint-Lambert f'Seraing ta' oġġetti tal-kristall ta' valur għoli miżjud, li attwalment tinsab f'attività ta' mill-inqas 60 % tal-impjiegi ekwivalenti full-time minbarra l-qgħad ekonomiku li jeżisti fil-jum tal-falliment ta' CVSL (…)”. Il-Kummissjoni tinnota li r-Reġjun ta' Walloon jimponi fuq VSL bi tpattija għall-għoti tal-liċenzja esklussiva, obbligu li żżomm il-produzzjoni fis-sit ta' Seraing u obbligu li żżomm livell ta' impjieg determinat a priori. Dawn il-kundizzjonijiet politiċi setgħu baxxew il-prezz tal-bejgħ u qatgħu qalb xerrejja potenzjali oħrajn, u b'hekk affettwaw il-kompetizzjoni fil-kuntest tas-sejħa għall-offerti u wasslu sabiex l-offerta ppreżentata, li mil-lat finanzjarju setgħet kienet l-aħjar, ma kinitx tikkorrispondi għall-valur reali tas-suq (24).

(163) Minħabba dawn il-fatti, il-Kummissjoni tqis li l-kriterju tal-prezz tat-trasferiment mhuwiex issodisfat.

Valutazzjoni tal-kriterju tal-loġika ekonomika tat-tranżazzjoni

(164) Il-kriterju tal-loġika ekonomika tat-tranżazzjoni għandu l-għan li jivverifika jekk iċ-ċessjonarju tal-assi jużax l-assi mibjugħa bl-istess mod bħall-bejjiegħ, sabiex ikompli l-istess attività ekonomika.

(165) L-awtoritajiet Belġjani jikkunsidraw li l-loġika segwita minn VSL kienet għal kollox differenti minn dik tal-predeċessuri tagħha b'mod partikolari bil-fatt li assoċjat il-proġett tal-proprjetà immobbli Cristal Park mal-issuktar tal-attivitajiet ta' produzzjoni tal-kristall.

(166) F'dan il-każ, il-Kummissjoni tosserva li l-awtoritajiet Belġjani ma wrewx l-eżistenza ta' relazzjoni diretta, minn Ottubru 2008, bejn l-akkwist ta' CVSL u l-proġett Cristal Park. L-ewwel fost id-dokumenti li jirrigwardaw il-proġett Cristal Park, innotifikati mill-awtoritajiet Belġjani jmur lura għal Diċembru 2011.

(167) Fi kwalunkwe każ, il-Kummissjoni tinnota li x-xerrejja xtraw il-marka kummerċjali sabiex ikomplu jużawha kif ukoll l-assi kollha u l-mezzi ta' produzzjoni. L-għan korporattiv imsemmi fl-att ta' kostituzzjoni ta' VSL tal-20 ta' Novembru 2008 huwa fil-fatt simili ħafna għal dak ta' CVSL. L-għan ta' VSL huwa effettivament li tkompli l-attività ta' produzzjoni tal-kristall ta' CVSL bl-istess riżorsi umani u produttivi. Il-garanzija wkoll ingħatat bl-għan li tinżamm il-kontinwità tal-attività.

(168) Għaldaqstant, għar-raġunijiet imsemmija hawn fuq, il-Kummissjoni tikkonkludi li hemm kontinwità ekonomika bejn CVSL u VSL. L-akkwist tal-mezzi kollha ta' produzzjoni (bi prezz soġġett għal xi kundizzjonijiet, li ma jaqbilx mal-valur reali tas-suq), tal-kuntratti tax-xogħol u tal-użu esklussiv u mingħajr limiti tal-marki kummerċjali bl-għan li tissokta l-produzzjoni ta' oġġetti tal-kristall huwa prova determinanti biex wieħed jistabbilixxi l-kontinwità ekonomika. Il-vantaġġ li rriżulta mill-għoti tal-garanzija lil CVSL li dakinhar kienet falluta kompla għaddej wara l-irkupru u VSL żammet il-benefiċċju ta' dan il-vantaġġ.

5.2.4. Il-kompatibbiltà tal-miżuri 4 (iċ-ċessjoni u l-użu tal-marki kummerċjali), 5 (is-self ta' EUR 1,5 miljun), 6 (iż-żieda ta' EUR 1,5 miljun f'kapital) u 8 (it-tqegħid għad-dispożizzjoni ta' ċertu bini minn SPAQUE lil VSL)

(169) Il-Belġju ma invoka l-ebda raġuni rigward il-kompatibbiltà ta' dawn il-miżuri fil-kummenti tiegħu dwar id-deċiżjoni tal-ftuħ u l-Kummissjoni ma għandhiex evidenza sabiex tikkonkludi li l-ebda waħda mill-eċċezzjonijiet previsti fl-Artikolu 107(2) u (3) ma tista' tapplika. Għaldaqstant, il-Kummissjoni tikkunsidra li din l-għajnuna mhijiex kompatibbli mas-suq komuni.

5.3. L-irkupru

(170) Il-Kummissjoni tfakkar li b'applikazzjoni tal-Artikolu 14(1) tar-Regolament tal-Kunsill (KE) Nru 659/1999 (25), kwalunkwe għajnuna illegali li tkun inkompatibbli mas-suq komuni trid tiġi rkuprata mingħand il-benefiċjarju tagħha.

(171) F'dan il-każ, jirriżulta mill-kunsiderazzjonijiet preċedenti li l-miżuri li ġejjin jinkludu elementi ta' għajnuna, li din l-għajnuna hija illegali u inkompatibbli u, ladarba ngħataw lil VSL, għandhom jiġu rkuprati: Miżura 1: is-self issussidjat ta' EUR 1 miljun, mogħti lil VSL fit-3 ta' April 2012 mir-Reġjun ta' Walloon, irrappreżentat mis-Société Wallonne de Gestion et de Participations (minn hawn 'il quddiem “SOGEPA”). Is-self kollu jikkostitwixxi għajnuna. L-EUR 400 000 ingħataw fl-istess jum tal-konklużjoni tal-ftehim. Is-EUR 600 000 li kien fadal ingħataw f'data sussegwenti li ma ġietx innotifikata mill-awtoritajiet Belġjani. Miżura 2: l-għajnuna għar-ristrutturar li tikkonsisti fl-estensjoni tat-telf ta' EUR 1 miljun. Din il-miżura ma ġietx implimentata, u għalhekk ma hemmx lok li jiġi ordnat l-irkupru tagħha. Miżura 3: Il-garanzija ta' EUR 150 000 mogħtija minn SOGEPA fl-24 ta' Settembru 2008 lill-kuratur ta' CVSL. Din il-garanzija fiha element ta' għajnuna peress li ma tħallsitx lura bil-prezz tas-suq. L-element ta' għajnuna għandu jiġi kkalkulat skont il-metodu indikat f'din id-Deċiżjoni. Miżura 4: Iċ-ċessjoni u l-użu tal-marki kummerċjali Val Saint-Lambert miftiehma fid-29 ta' Jannar 2009 bejn CFV u VSL. Il-miżura li tikkonċerna ċ-ċessjoni tal-marki kummerċjali ma ġietx implimentata, u għalhekk ma hemmx lok li jiġi ordnat l-irkupru tagħha. L-element ta' għajnuna li jikkonċerna l-użu tal-marka kummerċjali għandu jiġi kkalkulat skont il-metodi ġeneralment użati u aċċettati għall-ġestjoni tal-assi ta' proprjetà intellettwali. Miżura 5: Is-self ta' EUR 1,5 miljun mogħti minn SOGEPA lil VSL fil-31 ta' Awwissu 2009. Dan is-self jinkludi element ta' għajnuna favur VSL, li jikkorrispondi għad-differenza bejn ir-rata tas-suq u r-rata li fiha ngħata l-prezz, jiġifieri għal 1,07 %, (5,77 % – 4,7' %), jew EUR 16 050 fis-sena. Din l-għajnuna ġiet implimentata b'mod illegali, u għaldaqstant trid titħallas lura. Miżura 6: Iż-żieda ta' EUR 1,5 miljun f'kapital mir-Reġjun ta' Walloon f'VSL deċiża fis-17 ta' Marzu 2011. Din iż-żieda ta' kapital kollha hija għajnuna peress li ma tistax titqabbel mal-imġiba ta' investitur privat. Din l-għajnuna ġiet implimentata b'mod illegali, u għaldaqstant trid titħallas lura. Miżura 8: Il-parti li tirrigwarda t-tqegħid għad-dispożizzjoni bla ħlas ta' parti mis-sit “Cristalleries du Val Saint-Lambert” Il-ftehim ta' tqegħid għad-dispożizzjoni prekarja ta' parti mis-sit “Cristalleries du Val Saint-Lambert” konkluż fil-11 ta' Diċembru 2012 bejn SPAQUE u VSL jagħti vantaġġ lil VSL li jikkonsisti fl-introjtu mill-kirjiet li għalihom SPAQUE rrinunzjat b'mod volontarju. L-ammont eżatt ta' din l-għajnuna ser ikun ikkalkulat kif indikat fil-premessa 123.

(172) Għall-finijiet ta' dan l-irkupru, l-awtoritajiet Belġjani għandhom iżidu wkoll mal-ammont tal-għajnuna l-imgħaxijiet tal-irkupru kurrenti mid-data li fiha ngħatat l-għajnuna lill-impriża, sal-irkupru effettiv tagħha, f'konformità mal-Kapitolu V tar-Regolament tal-Kummissjoni (KE) Nru 794/2004 (26).

6. KONKLUŻJONIJIET

(173) Il-Kummissjoni ssib li l-Belġju implimenta b'mod illegali għadd ta' miżuri bi ksur tal-Artikolu 108(3) tat-Trattat dwar il-Funzjonament tal-Unjoni Ewropea. Dawn il-miżuri huma: l-għajnuna għas-salvataġġ ta' EUR 1 miljun (miżura 1), il-garanzija ta' EUR 150 000 (miżura 3), iċ-ċessjoni u l-użu tal-marki kummerċjali Val Saint-Lambert (miżura 4), is-self ta' EUR 1,5 miljun (miżura 5), iż-żieda ta' EUR 1,5 miljun f'kapital (miżura 6) u t-tqegħid għad-dispożizzjoni bla ħlas ta' ċertu bini minn SPAQUE lil VSL (parti mill-miżura 8).

(174) Permezz tal-ittra tat-18 ta' Ġunju 2014, l-awtoritajiet Belġjani awtorizzaw lill-Kummissjoni tadotta u tinnotifika din id-Deċiżjoni bil-lingwa Franċiża biss.

ADOTTAT DIN ID-DEĊIŻJONI:

Artikolu 1

Il-miżuri li ġejjin: l-għajnuna għas-salvataġġ ta' EUR 1 miljun (miżura 1), il-garanzija ta' EUR 150 000 (miżura 3), iċ-ċessjoni u l-użu tal-marki kummerċjali Val Saint-Lambert (miżura 4), is-self ta' EUR 1,5 miljun (miżura 5), iż-żieda ta' EUR 1,5 miljun f'kapital (miżura 6) u t-tqegħid għad-dispożizzjoni bla ħlas ta' ċertu bini minn SPAQUE lil VSL (parti mill-miżura 8) jinkludu elementi ta' għajnuniet li ġew implimentati b'mod illegali mill-Belġju, bi ksur tal-Artikolu 108(3) tat-Trattat dwar il-Funzjonament tal-Unjoni Ewropea, u li huma inkompatibbli mas-suq intern.

Skont l-Artikolu 8(2) tar-Regolament (KE) Nru 659/1999, il-Belġju rtira n-notifika tiegħu dwar il-miżura 2 (l-għajnuna għar-ristrutturar) wara d-Deċiżjoni tal-Ftuħ tal-proċedura ta' investigazzjoni formali.

Artikolu 2

1. Il-Belġju huwa mistenni li jitħallas lura mill-benefiċjarju l-għajnuna msemmija fl-Artikolu 1.

2. Is-somom li għandhom jiġu rkuprati jipproduċu imgħaxijiet mid-data li fiha tqiegħdu għad-dispożizzjoni tal-benefiċjarju, sal-irkupru effettiv tagħhom.

3. L-imgħaxijiet huma kkalkulati fuq bażi magħmula skont il-Kapitolu V tar-Regolament (KE) Nru 794/2004 u skont ir-Regolament tal-Kummissjoni (KE) Nru 271/2008 (27) li jemenda r-Regolament (KE) Nru 794/2004.

Artikolu 3

1. L-irkupru tal-għajnuniet imsemmija fl-Artikolu 1 huwa immedjat u effettiv.

2. Il-Belġju jara li din id-Deċiżjoni tiġi implimentata fi żmien erba' xhur mid-data tan-notifika tagħha.

Artikolu 4

1. Fi żmien xahrejn min-notifika ta' din id-Deċiżjoni, il-Belġju jippreżenta l-informazzjoni li ġejja lill-Kummissjoni:

(a) l-ammont totali (kapital u imgħaxijiet) li għandhom jiġu rkuprati mingħand il-benefiċjarju;

(b) deskrizzjoni dettaljata tal-miżuri li diġà ttieħdu u dawk ippjanati biex ikun konformi ma' din id-Deċiżjoni;

(c) id-dokumenti li juru li l-benefiċjarju ġie ordnat iħallas lura l-għajnuna.

2. Il-Belġju għandu jżomm lill-Kummissjoni informata dwar il-progress tal-miżuri nazzjonali li jittieħdu sabiex tiġi implimentata din id-Deċiżjoni sal-irkupru sħiħ tal-għajnuniet imsemmija fl-Artikolu 1. Għandu jibgħat minnufih, fuq sempliċi talba tal-Kummissjoni, kwalunkwe informazzjoni dwar il-miżuri li ttieħdu u dawk ippjanati biex jikkonforma ma' din id-Deċiżjoni. Għandu jipprovdi wkoll informazzjoni dettaljata dwar l-ammonti tal-għajnuna u l-imgħaxijiet diġà rkuprati mingħand il-benefiċjarju.

Artikolu 5

Il-Belġju huwa r-riċevitur ta' din id-Deċiżjoni.

Magħmul fi Brussell, il-31 ta' Lulju 2014. Għall-Kummissjoni Joaquín ALMUNIA Viċi President

(1) Għajnuna mill-Istat SA.34791 20../C (ex 2012/NN) – il-Belġju – Għajnuna għas-salvataġġ ta' Val Saint-Lambert — u Għajnuna mill-Istat SA.35528 20../C (ex 2012/N) – il-Belġju – Għajnuna għar-ristrutturar ta' Val Saint-Lambert — Stedina biex jitressqu kummenti skont l-Artikolu 108(2) tat-Trattat dwar il-Funzjonament tal-Unjoni Ewropea (ĠU C 213, 26.7.2013, p. 38)

(2) Ara n-nota ta' qiegħ il-paġna 1

(*) Informazzjoni kunfidenzjali.

(3) Il-proċedura tar-riorganizzazzjoni ġudizzjarja hija maħsuba sabiex tinżamm, taħt il-kontroll ġudizzjarju, il-kontinwità parzjali jew totali tal-impriża f'diffikultà jew tal-attivitajiet tagħha. Din seħħet qabel is-sentenza tal-falliment tal-14 ta' Ottubru 2013.

(4) Ir-Regolament tal-Kummissjoni (KE) Nru 1998/2006 tal-15 ta' Diċembru 2006 dwar l-applikazzjoni tal-Artikoli 87 u 88 tat-Trattat KE għall-għajnuniet de minimis (ĠU L 379, 28.12.2006, p. 5).

(5) Ara n-nota ta' qiegħ il-paġna Nru 4

(6) ĠU C 244, 1.10.2004, p. 2

(7) Id-Deċiżjoni tat-8 ta' Frar 2010 N541/2009 — L-Isvezja — State guarantee in favour of Saab Automobile AB.

(8) Ara s-sentenza tas-16 ta' Mejju 2002, Franza vs il-Kummissjoni, C-482/99, EU:C:2002:294, il-punt 38.

(9) Permezz tad-Deċiżjoni tas-27 ta' April 2012 tal-Ministru inkarigat mill-iżvilupp tat-territorju

(10) Il-Qorti tal-Ġustizzja, is-16 ta' Mejju 2002, ir-Repubblika Franċiża vs. il-Kummissjoni, kawża C-482/99.

(11) ĠU C 155, 20.6.2008, p. 10.

(12) http://ec.europa.eu/competition/state_aid/legislation/base_rates_eu27_en.pdf

(13) Il-Komunikazzjoni tal-Kummissjoni dwar ir-reviżjoni tal-metodu ta' kalkolu tar-rati ta' referenza u ta' skont, (ĠU C 14, 19.1.2008, p. 6)

(14) Ara l-premessi 21 sa 23

(15) ĠU C 14, 19.1.2008, p. 6

(16) http://ec.europa.eu/competition/state_aid/legislation/reference_rates.html

(17) Ir-Regolament tal-Kummissjoni (UE) 1407/2013 tat-18 ta' Diċembru 2013 dwar l-applikazzjoni tal-Artikoli 107 u 108 tat-TFUE għall-għajnuna de minimis (ĠU L 352, 24.12.2013, p. 1).

(18) L-istudju tal-karatterizzazzjoni jiddeskrivi u jindividwa fid-dettall it-tniġġis fl-art sabiex l-amministrazzjoni tkun tista' tiddeċiedi dwar il-ħtieġa u l-metodi tat-tindif, skont l-awtoritajiet Belġjani.

(19) Ir-Regolament (KE) Nru 1998/2006.

(20) Ir-Regolament (UE) Nru 1407/2013.

(21) SA N 541/09 — L-Isvezja — State guarantee in favour of Saab Automobile AB, 8 ta' Frar 2010

(22) Is-sentenza tal-Qorti Ġenerali tat-28 ta' Marzu 2012 fil-kawża T-123/09, EU:T:2012:164, punt 155, ta' Ryanair Ltd v Il-Kummissjoni Ewropea.

(23) Ġabra P. I-4035

(24) Ara, b'analoġija, id-Deċiżjoni tal-Kummissjoni 2008/717/KE tas-27 ta' Frar 2008 dwar l-għajnuna mill-Istat C 46/07 (ex NN 59/07) implimentata mir-Rumanija għal Automobile Craiova (ex Daewoo Romania) (ĠU L 239, 6.9.2008, p. 12).

(25) Ir-Regolament tal-Kunsill (KE) Nru 659/1999 tat-22 ta' Marzu 1999 li jistabbilixxi regoli dettaljati għall-applikazzjoni tal-Artikolu 93 tat-Trattat tal-KE (ĠU L 83, 27.3.1999, p. 1).

(26) Ir-Regolament tal-Kummissjoni (KE) Nru 794/2004 tal-21 ta' April 2004 li jimplimenta r-Regolament tal-Kunsill (KE) Nru 659/1999 li jippreskrivi regoli dettaljati għall-applikazzjoni tal-Artikolu 93 tat-Trattat [tal-KE] ( ĠU L 140, 30.4.2004, p. 1).

(27) Ir-Regolament tal-Kummissjoni (KE) Nru 271/2008 tat-30 ta' Jannar 2008 li jemenda ir-Regolament (KE) Nru 794/2004 li jimplimenta r-Regolament tal-Kunsill (KE) Nru 659/1999 li jippreskrivi regoli dettaljati għall-applikazzjoni tal-Artikolu 93 tat-Trattat tal-KE (ĠU L 82, 25.3.2008, p. 1).